Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi dispożizzjonijiet ġenerali dwar il-Fond għall-Migrazzjoni u l-Ażil u l-Fond għas-Sigurtà Interna u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni tal-kriżi /* KUMM/2011/0752 finali - 2011/0367 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Il-politiki tal-affarijiet interni żiedu fl-importanza tagħhom f’dawn l-aħħar snin. Dawn il-politiki huma fil-qalba tal-proġett Ewropew għall-ħolqien ta' żona mingħajr fruntieri interni fejn iċ-ċittadini tal-UE u ċ-ċittadini ta' partijiet terzi jkunu jistgħu jidħlu, jiċċirkulaw, jgħixu u jaħdmu, iġibu ideat ġodda, kapital, għarfien u innovazzjoni jew jimlew spazji vojta fis-swieq tax-xogħol nazzjonali, b’kunfidenza li d-drittijiet tagħhom se jiġu rispettati b'mod sħiħ u li s-sigurtà tagħhom hija żgurata. L-importanza dejjem tikber tal-politiki tal-affarijiet interni ġiet ikkonfermata bil-Programm ta’ Stokkolma, u din hija wkoll waħda mill-oqsma li rat bidliet importanti taħt it-Trattat ta’ Liżbona. Fid-29 ta’ Ġunju 2011, il-Kummissjoni adottat proposta għall-qafas finanzjarju multiannwali li jmiss għall-perjodu 2014-2020[1]: baġit biex tintlaħaq l-istrateġija Ewropa 2020. F’dan il-qasam ta’ politiki tal-affarijiet interni, li jkopru s-sigurtà, il-migrazzjoni u l-ġestjoni ta’ fruntieri esterni, il-Kummissjoni pproponiet li tiġi simplifikata l-istruttura tal-istrumenti ta’ nefqa billi tnaqqas in-numru ta’ programmi għal struttura ta’ żewġ Fondi: Fond għall-Ażil u l-Migrazzjoni u Fond għas-Sigurtà Interna. Is-simplifikazzjoni ġiet definita bħala għan ewlieni fil-Komunikazzjoni ta’ Reviżjoni tal-Baġit tal-UE[2], l-aġenda tar-Regolamentazzjoni Intelliġenti[3] u l-komunikazzjoni msemmija dwar il-qafas finanzjarju multiannwali li jmiss. L-esperjenza tissuġġerixxi li fil-perjodu ta’ pprogrammar attwali, id-diversità u l-frammentazzjoni tar-regoli li jirregolaw il-programmi tan-nefqa huma spiss meqjusa bħala kumplikati iżjed milli meħtieġ u diffiċli li jiġu implimentati u kkontrollati. Dan jimponi piż amministrattiv qawwi fuq il-benefiċjarji kif ukoll fuq il-Kummissjoni u l-Istati Membri, li jista’ jkollhom l-effett mhux mixtieq li jiskoraġġixxu l-parteċipazzjoni, iż-żieda fir-rata ta’ żbalji u d-dewmien tal-implimentazzjoni. Dan ifisser li l-benefiċċji potenzjali tal-programmi tal-Unjoni mhumiex kompletament imwettqa. Dan ir-Regolament hu parti minn pakkett ta’ erba’ Regolamenti, li b’mod konġunt jistabbilixxu l-qafas għal finanzjament tal-affarijiet interni tal-Unjoni taħt iż-żewġ Fondi. Dan ir-Regolament jistabbilixxi regoli dwar l-ipprogrammar, il-ġestjoni u l-kontroll, il-ġestjoni finanzjarja, l-approvazzjoni ta’ kontijiet, l-għeluq ta’ programmi u r-rappurtar u l-evalwazzjoni. Għaldaqstant, jistabbilixxi l-mekkaniżmi ta’ implimentazzjoni filwaqt li l-iskop u il-kamp ta' applikazzjoni taż-żewġ Fondi, ir-riżorsi u l-mezzi ta’ implimentazzjoni huma definiti fir-Regolamenti speċifiċi rispettivi tagħhom. Dan l-istrument orizzontali għandu jiżgura approċċ komuni għall-implimentazzjoni taż-żewġ Fondi u trattament uniformi tal-benefiċjarji b’rabta mal-appoġġ kollu tal-Unjoni fil-qasam tal-affarijiet interni. Din l-istruttura globali ta’ erba’ Regolamenti hija meħtieġa fid-dawl tal-obbligi tat-Trattat. Minħabba r-regoli differenti ta’ votazzjoni fil-Kunsill li jirriżultaw mill-ġeometrija varjabbli skont il-Protokolli 19 (fuq l-acquis ta’ Schengen) u 21 (il-pożizzjoni tar-Renju Unit u l-Irlanda fil-qasam tal-Libertà, is-Sigurtà u l-Ġustizzja), mhuwiex legalment possibbli li titħejja proposta leġiżlattiva komprensiva unika għal Fond għas-Sigurtà Interna, minkejja l-koerenza tal-għanijiet ta’ politika li għandhom jiġu indirizzati. Barra minn hekk, ġie kkunsidrat importanti li, b’konformità mal-għan ġenerali ta’ simplifikazzjoni u standardizzazzjoni, iż-żewġ Fondi (il-Fond għas-Sigurtà Interna u l-Fond għall-Ażil u l-Migrazzjoni) għandu safejn huwa possibbli jkollhom mekkaniżmi ta’ implimentazzjoni identiċi. Finalment, permezz tal-introduzzjoni ta’ Regolament orizzontali li jistabbilixxi dispożizzjonijiet komuni, in-numru globali ta’ dispożizzjonijiet jitnaqqas konsiderevolment milli kieku kellhom jiġu replikati f’kull att. Dan ir-Regolament jistabbilixxi biss obbligi ta’ natura finanzjarja u teknika u jħalli l-għażliet dwar id-definizzjoni tal-għanijiet ta’ politika, l-azzjonijiet eliġibbli, l-allokazzjoni ta’ riżorsi u il-kamp ta' applikazzjoni tal-intervent għal kull qasam ta’ politika speċifika għall-bażi legali rispettiva (i.e. fir-Regolamenti Speċifiċi). Il-mekkaniżmi tiegħu għandhom l-għan li jkopru s-sors prinċipali tal-finanzjament tal-Unjoni fil-qasam tal-affarijiet interni. Għaldaqstant, se jieħu post id-dispożizzjonijiet numerużi b’livelli differenti ta’ dettall u kumplessità li attwalment jinstabu fil-bażijiet legali tal-istrumenti tan-nefqa eżistenti tal-affarijiet interni: l-erba’ strumenti tal-Programm Ġenerali “Solidarjetà u Ġestjoni ta’ Flussi ta’ Migrazzjoni”, il-Fond għall-Fruntieri Esterni, il-Fond Ewropew għar-Refuġjati, il-Fond Ewropew għall-Integrazzjoni ta’ ċittadini ta’ partijiet terzi, il-Fond Ewropew għar-Ritorn, u ż-żewġ Programmi Speċifiċi tal-Programm Ġenerali “Is-Sigurtà u s-Salvagwardjar tal-Libertajiet”, ISEC (Il-Prevenzjoni u l-Ġlieda kontra l-Kriminalità) u CIPS (Prevenzjoni, Tħejjija, u ġestjoni tal-konsegwenzi tat-Terroriżmu u Riskji oħra marbuta mas-Sigurtà). 2. RIŻULTATI TA’ KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Skont l-enfasi ikbar imqiegħda fuq l-evalwazzjoni bħala għodda sabiex it-tfassil tal-politika jkun infurmat, din il-proposta hija infurmata b’riżultati ta’ evalwazzjoni, konsultazzjoni ma’ partijiet interessati u l-valutazzjoni tal-impatt. Il-ħidma fuq il-preparazzjoni tal-istrumenti finanzjarji fil-futur għall-affarijiet interni bdiet fl-2010 u kompliet fl-2011. Bħala parti minn din il-ħidma preparatorja, studju ta’ evalwazzjoni/ valutazzjoni tal-impatt tnieda f’Diċembru 2010 bl-għajnuna ta’ kuntrattur estern. Dan l-istudju tlesta f’Lulju 2011 u ġabar ir-riżultati ta’ evalwazzjoni disponibbli għall-istrumenti finanzjarji eżistenti u ta informazzjoni dwar il-problemi, l-għanijiet u l-opzjonijiet ta’ politika, inkluż l-impatt probabbli tagħhom, eżaminati fil-valutazzjoni tal-impatt tagħhom. Abbażi ta’ dan l-istudju, il-Kummissjoni ppreparat rapport ta’ valutazzjoni tal-impatt li fuqu l-Bord tal-Valutazzjoni tal-Impatt ta l-opinjoni tiegħu fid-9 ta’ Settembru 2011. Il-valutazzjoni tal-impatt identifikat problemi b’rabta mail-kamp ta' applikazzjoni u l-prijoritajiet tal-programmi ta' nefqa attwali tal-affarijiet interni fuq naħa waħda u l-problemi dwar il-provvista ta' finanzjament fuq in-naħa l-oħra. B’rabta ma' dan tal-aħħar, il-valutazzjoni tal-impatt eżaminat opzjonijiet b’rabta ma’ ġestjoni kondiviża, ġestjoni ċentralizzata u l-interventi f’waqthom għal sitwazzjonijiet ta’ emerġenza. · B’rabta ma’ ġestjoni kondiviża, il-valutazzjoni tal-impatt ikkonkludiet li programm multiannwali preċedut minn djalogu ta' politika kien l-opzjoni ppreferuta. Għall-kuntrarju tal-istatus quo, li jikkombina l-programmi annwali f'qafas multinannwali, dan inaqqas b’mod sinfikanti x-xogħol amministrattiv. Għalkemm bidla għal programmar multiannwali biss toffri iżjed flessibbiltà, ma tindirizzax il-ħtieġa kontinwa li wieħed jirrispondi għal sitwazzjonijiet ta' bidla fl-Istati Membri u partiiet terzi, tipiċi tal-qasam tal-affarijiet interni. Il-programmar multiannwali kkombinat ma’ djalogu ta’ politika regolari, madankollu, jindirizza din il-ħtieġa u jippermetti għal approċċ immexxi iżjed mir-riżultati. · F’termini ta’ titjib ta’ provvista tal-finanzjament taħt ġestjoni ċentralizzata, l-istatus quo twarrab għax joffri ftit jew l-ebda prospett ta’ simplifikazzjoni jew tnaqqis ta’ xogħol amministrattiv. Iċ-ċaqliq għal approċċ ta’ akkwist biss ġie rrifjutat ukoll għax kien jelimina kompletament il-possibbiltà ta' promozzjoni ta' azzjonijiet mmexxija mill-politika, li jistimulaw kooperazzjoni transnazzjonali u l-appoġġ tas-soċjetà ċivili permezz ta’ għotjiet. Ir-rikors għal ġestjoni ċentralizzata iżjed immirata, inqas intensiva fir-riżorsi u diversifikata huwa l-opzjoni ppreferuta għax huwa mistenni li dan itejjeb ir-relazzjonijiet mal-partijiet interessati ewlenin u jwassal għal tnaqqis globali fix-xogħol. · B’rabta mal-mekkaniżmu ta’ reazzjoni f’każ ta’ emerġenza, il-valutazzjoni tal-impatt ikkonkludiet li l-mekkaniżmu attwali b'mod ċar ma jilħaqx il-ħtieġa għal reazzjoni effettiva iżjed rapida u effettiva għal kriżijiet fl-oqsma tal-migrazzjoni u s-sigurtà. Mekkaniżmu mtejjeb estiż kemm għal firxa usa’ ta’ kriżijiet marbuta mal-migrazzjoni u kriżijiet marbuta mas-sigurtà ġie kkunsidrat bħala l-opzjoni ppreferuta. Il-valutazzjoni tal-impatt tikkunsidra r-riżultati ta’ konsultazzjoni pubblika online dedikata dwar il-futur tal-finanzjament tal-affarijiet interni. Il-konsultazzjoni bdiet fil-5 ta’ Jannar sal-20 ta’ Marzu 2011 u kienet miftuħa għall-partijiet interessati kollha. Total ta’ 115-il risposta ġew irċevuti minn individwi u għan-nom ta’ organizzazzjonijiet, inklużi tmien dokumenti ta’ pożizzjoni. Dawk li wieġbu mill-Istati Membri kollha kkontribwixxew għall-konsultazzjoni kif ukoll dawk li wieġbu minn xi partijiet terzi. F’April 2011, il-konferenza "Il-futur tal-finanzjament tal-UE għall-affarijiet interni: Ħarsa mill-ġdid" laqqgħet flimkien l-imsieħba interessati prinċipali (l-Istati Membri, organizzazzjonijiet internazzjonali, l-organizzazzjonijiet tas-soċjetà ċivili eċċ) sabiex jiddiskutu l-ġejjieni tal-finanzjament tal-UE għall-affarijiet interni. Il-konferenza kienet ukoll okkażjoni biex jiġi vvalidat ir-riżultat tal-analiżi u l-konsultazzjoni pubblika. Il-futur tal-finanzjament tal-UE għall-affarijiet interni tqajjem u ġie diskuss ma’ partijiet interessati istituzzjonali f’diversi okkażjonijiet, inkluża diskussjoni informali f’ħin l-ikel waqt il-Kunsill ĠAI tal-21 ta’ Jannar 2011, kolazzjon informali mal-koordinaturi politiċi tal-Parlament Ewropew tas-26 ta’ Jannar 2011, fis-seduta tal-Kummissarju Malmström quddiem il-Kumitat SURE tal-10 ta’ Marzu 2011 u waqt skambju ta’ fehmiet bejn id-Direttur-Ġenerali tad-DĠ għall-Affarijiet Interni u l-Kumitat LIBE tal-Parlament tas-17 ta’ Marzu 2011. Pariri esperti speċifiċi nġabru wkoll permezz ta’ diskussjonijiet mal-esperti tal-Istati Membri fi ħdan il-qafas tal-Kumitat għall-Programm Ġenerali dwar is-Solidarjetà u l-Ġestjoni tal-Flussi ta' Migrazzjoni komuni. Dawn il-konsultazzjonijiet, konferenzi u diskussjonijiet ma’ esperti kkonfermaw li hemm ftehim ġenerali fost il-partijiet interessati ewlenin dwar il-ħtieġa għas-simplifikazzjoni ta’ mekkaniżmi ta’ implimentazzjoni u iżjed flessibbiltà, notevolment f’każ ta’ interventi għal emerġenzi. Il-partijiet interessati appoġġjaw l-idea ta’ tnaqqis fin-numru ta’ strumenti finanzjarji għal struttura ta’ żewġ Fondi bil-kundizzjoni li dan fil-fatt iwassal għal simplifikazzjoni. Qablu wkoll dwar il-ħtieġa għal mekkaniżmu ta’ intervent flessibbli f’każ ta’ emerġenza li jippermetti li l-Unjoni tintervjeni malajr u b’mod effettiv għal kriżijiet ta’ migrazzjoni u marbuta mas-sigurtà. Il-ġestjoni kondiviża b’ċaqliq għal programmar multiannwali bid-definizzjoni ta’ miri komuni fil-livell tal-Unjoni kienet b’mod ġenerali meqjusa bħala l-metodu ta’ ġestjoni xieraq għan-nefqa kollha fuq l-affarijiet interni għalkemm l-organizzazzjonijiet mhux governattivi kienu tal-fehma li l-ġestjoni diretta għandha titkompla wkoll. Il-partijiet interessati appoġġjaw ukoll it-titjib tar-rwol tal-aġenziji tal-affarijiet interni għat-trawwim tal-kooperazzjoni u ż-żieda tas-sinerġiji. 3. ELEMENTI LEGALI TAL-PROPOSTA Id-dritt ta' azzjoni jirriżulta mill-Artikolu 3 (2) tat-Trattat dwar l-Unjoni Ewropea li jgħid li “l-Unjoni għandha toffri liċ-ċittadini tagħha spazju ta' libertà, sigurtà u ġustizzja mingħajr fruntieri interni, li fih il-moviment liberu tal-persuni jkun assigurat flimkien ma' miżuri xierqa f'dak li jirrigwarda l-kontrolli tal-fruntieri esterni, l-asil, l-immigrazzjoni kif ukoll il-prevenzjoni tal-kriminalità u l-ġlieda kontriha”. Billi jsegwi simultanjament diversi għanijiet li huma konnessi flimkien b’mod inseparabbli b’mod li l-ebda wieħed minnhom ma huwa sekondarju u indirett b’rabta mal-oħrajn, dan ir-Regolament huwa bbażat fuq bażijiet legali sostantivi taħt it-Titolu V tat-Trattat fil-qasam tal-libertà, is-sigurtà u l-ġustizzja jiġifieri fuq l-Artikoli 78 (2), 79 (2) u (4), 82 (1), 84 u 87 (2). Dawn jikkostitwixxu l-bażijiet legali għal azzjoni tal-UE fl-oqsma tal-ażil, l-immigrazzjoni, il-ġestjoni ta’ flussi ta’ migrazzjoni, it-trattament ġust ta’ ċittadini ta’ partijiet terzi li jirrisjedu legalment fl-Istati Membri, il-ġlieda kontra l-immigrazzjoni illegali, it-tneħħija u r-ripatrijazzjoni ta’ persuni li jirrisjedu mingħajr awtorizzazzjoni, it-traffikar tal-bnedmin, il-kooperazzjoni ġudizzjarja fi kwistjonijiet kriminali, il-prevenzjoni tal-kriminalità, il-ġlieda kontra l-kriminalità inklużi t-terroriżmu, il-korruzzjoni, il-kriminalità organizzata u l-kooperazzjoni tal-pulizija. Jikkostitwixxu bażijiet legali kompatibbli fid-dawl tal-pożizzjoni tar-Renju Unit, l-Irlanda [u d-Danimarka] fir-rigward tal-oqsma li jkopru, biex b'hekk jippermettu l-votazzjoni fuq dan it-test fil-Kunsill. Peress li l-proċedura leġiżlattiva ordinarja tapplika għal kull wieħed minnhom, il-kombinazzjoni tal-bażijiet legali magħżula tirrispetta l-prerogattivi tal-Parlament Ewropew. Qed tinġibed ukoll l-attenzjoni għall-Artikolu 80 tat-TFUE li jenfasizza li uħud minn dawn il-politiki tal-Unjoni u l-implimentazzjoni tagħhom għandhom ikunu rregolati bil-prinċipju tas-solidarjetà u l-kondiviżjoni ġusta tar-responsabbiltà, inklużi l-implikazzjonijiet finanzjarji tagħhom, bejn l-Istati Membri. Fid-dawl tal-proċedura preċedenti ta' teħid ta' deċiżjonijiet, id-dispożizzjonijiet ta’ dan ir-Regolament jistabbilixxu dispożizzjonijiet komuni orizzontali tal-implimentazzjoni għall-Fond għall-Migrazzjoni u l-Ażil u komponent wieħed tal-Fond għas-Sigurtà Interna, jiġifieri l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni tal-kriżi. Għal dawk il-politiki tal-affarijiet interni koperti mill-Fond għas-Sigurtà Interna, il-bażijiet legali li ma humiex kompatibbli ma’ dan, dan ir-Regolament għandu jsir applikabbli abbażi ta' klawżola speċifika f’wieħed mir-Regolamenti speċifiċi, jiġifieri, l-istrument għal appoġġ finanzjarju għal fruntieri esterni u l-viża bbażati fuq l-Artikolu 77(2) TFUE, għax dawn il-politiki jikkostitwixxu żvilupp tal-acquis ta’ Schengen li fih ir-Renju Unit u l-Irlanda ma jipparteċipawx; B’konsegwenza ta’ dan, mal-adozzjoni kondiviża ta’ dan ir-Regolament u r-Regolamenti speċifiċi, id-dispożizzjonijiet ta’ dan ir-Regolament se jsiru ugwalment applikabbli għall-finanzjament kollu tal-Unjoni għall-affarijiet interni. B’mod globali, il-qasam tal-affarijiet interni huwa qasam fejn hemm valur miżjud ovvju fil-mobilizzazzjoni tal-baġit tal-Unjoni. L-azzjoni tal-Unjoni hi ġġustifikata fuq il-bażijiet tal-għanijiet stabbiliti fl-Artikolu 67 tat-Trattat dwar il-Funzjonament tal-Unjoni (TFUE), li jistabbilixxi l-mezzi li jikkostitwixxu qasam ta’ libertà, sigurtà u ġustizzja. L-implimentazzjoni ta' għajnuna finanzjarja fi sħubija mal-Istati Membri permezz ta' ġestjoni kondiviża hija aspett importanti tal-finanzjament tal-Unjoni għall-affarijiet interni. Il-metodu ta’ ġestjoni kondiviża huwa meqjus xieraq għall-oqsma kollha tal-politika tal-affarijiet interni u għaldaqstant ġie estiż għall-qasam tas-sigurtà interna fejn ma kienx użat qabel. Il-ġestjoni ċentralizzata tinżamm għal attivitajiet immexxija mill-politika. Taħt il-ġestjoni kondiviża, iċ-ċaqliq minn programmi annwali lejn programmar multiannwali preċedut minn djalogu ta’ politika fi ħdan qafas strateġiku definit fil-livell tal-Unjoni se jiżgura li l-azzjonijiet iffinanzjati mill-baġit tal-Unjoni jilħqu l-ħtiġijiet ta’ Stati Membri individwali filwaqt li jindirizzaw il-prijoritajiet tal-Unjoni. Din il-proposta tistabbilixxi regoli ġenerali dwar l-ipprogrammar, ir-rappurtar, il-ġestjoni finanzjarja, il-kontrolli u l-evalwazzjonijiet li huma meħtieġa għall-implimentazzjoni xierqa tal-finanzjament tal-Unjoni għall-affarijiet interni iżda – fejn huwa possibbli – tħalli lill-Istati Membri l-libertà li jiddeċiedu kif għandhom jimplimentaw dawn ir-regoli fil-livell nazzjonali. Pereżempju, l-eliġibbiltà tan-nefqa se tiġi determinata abbażi ta’ regoli nazzjonali, suġġetta għal numru limitat ta’ prinċipji sempliċi komuni li huma stabbiliti fl-Anness ma’ dan ir-Regolament. Għaldaqstant, l-interventi jseħħu fil-livell xieraq u r-rwol tal-Unjoni ma jmurx lil hinn minn dak li huwa meħtieġ. Kif enfasizzat ir-Reviżjoni tal-Baġit, the “il-baġit tal-UE għandu jintuża biex jiffinanzja l-oġġetti pubbliċi tal-UE, azzjonijiet li l-Istati Membri u reġjuni ma jistgħux jiffinanzjaw huma, jew fejn jista’ jassigura riżultati aħjar”[4]. Ġustifikazzjonijiet dettaljati għal azzjoni tal-Unjoni b’rabta mad-diversi oqsma ta’ politika koperti b’dan ir-Regolament huma inklużi fil-memorandum spjegattiv mar-Regolamenti Speċifiċi. 4. IMPLIKAZZJONI BAĠITARJA Il-proposta tal-Kummissjoni għall-Qafas Finanzjarju Multiannwali tinkludi proposta ta’ EUR 3 869 miljun għall-Fond għall-Migrazzjoni u l-Ażil u ta’ EUR 4 648 miljun għall-Fond għas-Sigurtà Interna (prezzijiet attwali). 5. ELEMENTI EWLENIN Bħala qafas ġenerali ġdid għall-implimentazzjoni tal-finanzjament tal-Unjoni fil-qasam tal-politiki tal-affarijiet interni, dan ir-Regolament jistabbilixxi regoli ġenerali dwar il-finanzjament ta’ nefqa inklużi regoli dwar sħubiji, programmar, rappurtar, monitoraġġ u evalwazzjoni, is-sistemi ta’ ġestjoni u kontroll li għandhom jiddaħħlu fis-seħħ mill-Istati Membri u l-approvazzjoni ta’ kontijiet: – Ir-regoli dwar is-sħubija, l-ipprogrammar, il-monitoraġġ u l-evalwazzjoni ġew iddisinjati abbażi tat-tagħlimiet meħuda bl-erba’ fondi attwali tal-Programm Ġenerali “Solidarjetà u Ġestjoni tal-Flussi ta’ Migrazzjoni”; – Ir-regoli dwar is-sistemi ta’ ġestjoni u kontroll, ġestjoni finanzjarja, approvazzjoni ta’ kontijiet u rappurtar u għeluq ta’ programmi huma spirat mill-Parti II tal-proposta tal-Kummissjoni għal dispożizzjonijiet komuni tar-Regolament għal Fondi koperti mill-Qafas Strateġiku Komuni (iktar ’il quddiem “Regolamenti ta’ Fondi CSF”)[5] u l-proposta tal-Kummissjoni għal Regolament dwar il-finanzjament, il-ġestjoni u l-monitoraġġ tal-politika agrikola komuni[6], filwaqt li tiġi żgurata, fejn utli, il-kontinwità mar-regoli applikati għall-erba’ Fondi attwali. Ir-Regolament għandu l-għan ukoll li jistabbilixxi l-kundizzjonijiet għal (1) finanzjament iżjed immexxi mill-politika u orjentat lejn ir-riżultati, inkluż permezz ta’ pprogrammar strateġiku rinfurzat;; (2) simplifikazzjoni sinifikanti tal-mekkaniżmi ta’ implimentazzjoni mqabbla mas-sitwazzjoni attwali; (3) iżjed flessibbiltà fil-ġestjoni finanzjarja u fl-implimentazzjoni, fid-dawl tal-ħtieġa li jkunu jistgħu jiġu indirizzati ċirkostanzi ġodda u mhux previdibbli tipiċi tal-affarijiet interni; (4) qafas ta’ monitoraġġ u evalwazzjoni mtejjeb, li jiżgura kontabilità, trasparenza u riflessjoni infurmata fuq l-appoġġ fil-futur fil-qasam tal-affarijiet interni. 5.1. Aġenda mmexxija mill-politika u orjentata lejn ir-riżultati Għal ġestjoni kondiviża · Fil-bidu tal-Qafas Finanzjarju Multiannwali li jmiss, se jkun hemm djalogu ta’ dwar politika tal-affarijiet interni unika predominanti ma’ kull Stat Membru fuq l-użu tiegħu tal-Fondi, i.e. kif kull Stat Membru individwali se jikkontribwixxi biex jintlaħqu l-għanijiet tal-qasam tal-libertà, ġustizzja, sigurtà u ġustizzja bl-użu tal-baġit tal-Unjoni. Dawn id-djalogi se jkunu preċeduti minn Komunikazzjoni tal-Kummissjoni dwar l-aspettattivi u l-qafas għad-djalogu. Din il-Komunikazzjoni se tippreżenta wkoll l-intenzjonijiet tal-Kummissjoni għall-azzjonijiet tal-Unjoni u l-qafas għall-implimentazzjoni tagħhom (e.ż. metodi differenti ta’ ġestjoni li għandhom jintużaw) · Meta wieħed iqis ir-riżultat tad-djalogu ta’ politika, il-programmi maqbula bejn il-Kummissjoni u l-Istati Membrise jiddeskrivu s-sitwazzjoni ta’ xenarju bażi u jistabbilixxu l-għanijiet li l-Istati Membri għandhom jiksbu fil-qasam ta’ politika u l-għanijiet għall-użu tal-finanzjament tal-UE. Il-programm nazzjonali se jidentifika l-miri u l-eżempji ta’ azzjonijiet għal kull għan. Barra minn hekk, pjan finanzjarju ta’ seba’ snin għandu jindika kif ir-riżorsi allokati huma impenjati u minfuqa, fi ħdan il-limitu massimu disponibbli. F'każ ta' azzjonijiet li għandhom jiġu implimentati fil-partijiet terzi u b'rabta magħhom, dawn l-azzjonijiet m’għandhomx ikunu direttament orjentati lejn l-iżvilupp u d-djalogu ta’ politika għandu jfittex koerenza sħiħa mal-prinċipji u l-għanijiet ġenerali tal-azzjoni esterna tal-Unjoni u l-politika barranija marbuta mal-pajjiż jew ir-reġjun inkwistjoni. · Filwaqt li kull sforz għandu jsir biex jiġi assigurat li l-programmi nazzjonali huma adottati fl-2014, mhuwiex eskluż li xi programmi ma jkunux adottati qabel l-2015. Sabiex jiġi evitat it-telfien tal-approprjazzjonijiet ta’ impenn relatati għall-2014, il-Kummissjoni għalhekk se temenda l-proposta tagħha għal Regolament tal-Kunsill li jistabbilixxi l-qafas finanzjarju multiannwali għas-snin 2014-2020 [COM (2011) 398 tad-29.06.2011] sabiex jestendi d-dispożizzjonijiet tal-Artikolu 7 tal-imsemmi Regolament għall-programmi implimentati taħt ġestjoni kondiviża taħt il-Fondi tal-Ażil u l-Migrazzjoni u s-Sigurtà Interna. · L-Istati Membri għandhom jirrappurtaw annwalment dwar il-ġestjoni finanzjarja u r-riżultati miksuba taħt il-programmi.. · Għandu jkun hemm reviżjoni ta’ nofs il-perjodu fl-2017 li teżamina mill-ġdid is-sitwazzjoni f’kull Stat Membru. F'din l-okkażjoni jistgħu jiġu allokati riżorsi ġodda għall-perjodu 2018-2020. Għal ġestjoni diretta u indiretta · L-għanijiet li għandhom jinkisbu taħt il-programmi nazzjonali se jiġu kkumplimentati minn “azzjonijiet tal-Unjoni” kif ukoll mekkaniżmu ta’ intervent rapidu li jittratta ma’ sitwazzjonijiet ta’ emerġenza. L-azzjonijiet tal-Unjoni għandhom jappoġġjaw l-implimentazzjoni tal-politiki tal-Unjoni permezz ta’ għotjiet u akkwisti. Dawn se jinkludu wkoll azzjonijiet fi u b’rabta ma’ partijiet terzi kif indikati fil-Komunikazzjoni dwar il-Qafas Finanzjarju Multiannwali[7]. Dawn l-azzjonijiet m’għandhomx ikunu direttament orjentati lejn l-iżvilupp u għandhom jikkumplimentaw, fejn xieraq, l-għajnuna finanzjarja provduta permezz tal-istrumenti tal-għajnuna esterna tal-UE, li jibqgħu s-sors ewlieni ta’ finanzjament li jgħinu partijiet terzi jibnu l-kapaċitajiet rilevanti tagħhom. Fl-implimentazzjoni ta’ dan l-appoġġ, se titfittex koerenza sħiħa mal-prinċipji u l-għanijiet ġenerali tal-azzjoni esterna u l-politika barranija tal-UE marbuta mal-pajjiż jew ir-reġjun inkwistjoni. Il-kumplimentarjetà se tiġi żgurata permezz ta’ koordinazzjoni mtejba mal-SEAE u s-servizzi rilevanti tal-Kummissjoni. · L-azzjonijiet tal-Unjoni u l-miżuri ta’ għajnuna ta’ emerġenza jistgħu jitwettqu wkoll mill-Aġenziji tal-Unjoni fil-qasam tal-affarijiet interni (Cepol, Europol, EASO, Frontex u l-Aġenzija tal-IT), fejn dan hu fl-interess tal-Unjoni, meta l-azzjonijiet huma ta’ natura ad hoc, u meta l-implimentazzjoni b’suċċess tagħhom tiddependi fuq il-ħila operazzjonali u teknika tal-Aġenzija kkonċernata. Dawn l-azzjonijiet se jiġu implimentati fil-qafas tal-missjonijiet tagħhom, skont il-bażijiet legali tagħhom, f'komplimentarjetà mal-programmi tax-xogħol tagħhom u mingħajr ħsara għat-tnaqqis previst fil-persunal globali . · L-għajnuna teknika fuq inizjattiva tal-Kummissjoni se tintuża biex tappoġġja l-Istati Membri u l-benefiċjarji, biex tinkoraġġixxi t-tagħlim reċiproku u ttejjeb il-komunikazzjoni (inkluża komunikazzjoni korporattiva fejn xieraq) u l-evalwazzjoni. Dawn l-approprjazzjonijiet se jappoġġjaw ukoll miżuri ta’ kontroll xierqa fl-Unjoni u f’partijiet terzi marbuta ma' azzjonijiet iffinanzjati u jmexxu s-sistema tal-IT użata għall-komunikazzjoni bejn Stati Membri u l-Kummissjoni taħt ġestjoni kondiviża. 5.2. Simplifikazzjoni ta’ mekkaniżmi ta’ implimentazzjoni Għal ġestjoni kondiviża · Fil-bidu tal-Qafas Finanzjarju Multiannwali li jmiss, se jkun hemm djalogu ta’ dwar politika tal-affarijiet interni unika predominanti ma’ kull Stat Membru fuq l-użu tiegħu tal-Fondi, i.e. kif kull Stat Membru individwali se jikkontribwixxi biex jintlaħqu l-għanijiet tal-qasam tal-libertà, ġustizzja, sigurtà u ġustizzja bl-użu tal-baġit tal-Unjoni. Jekk ikun meħtieġ, dawn id-djalogi jistgħu jiġu preċeduti minn iżjed input / ċaqliq ġenerali mill-Kummissjoni dwar l-aspettattivi u l-qafas għad-djalogu (pereżempju fil-forma ta’ avveniment jew dokument ta’ gwida). · Il-qafas ġdid jirrappreżenta simplifikazzjoni ewlenija u tnaqqis tal-piż amministrattiv imqabbel mal-erba’ Fondi attwali, li jaħdmu kemm bi strateġija multiannwali u programmi annwali. In-numru massimu ta’ programmi se jkun 26 għall-AMF (minbarra d-Danimarka, jekk ir-Renju Unit u l-Irlanda kellhom jidħlu) u 27 għall-ISF (l-Istati Membri kollha. Barra minn hekk, l-Istati assoċjati ma’ Schengen se jipparteċipaw kollha fl-ISF fir-rigward tal-komponenti tal-fruntieri esterna u l-viża u l-kooperazzjoni tal-pulizija. · Numru baxx ta’ reviżjonijiet ta’ programmi nazzjonali huma mistennija: il-programmi se jikkonċentraw fuq l-għanijiet u l-miri u mhux fuq identifikazzjoni b’mod eżawrjenti tal-azzjonijiet. L-għan huwa li, safejn huwa possibbli, u minbarra għal ċirkostanzi ġodda jew mhux previdibbli, għandu jkun hemm, għal kull Stat Membri u għal kull Fond, deċiżjoni waħda li tapprova l-programmi multiannwali u, jekk ikun meħtieġ, deċiżjoni waħda li tirrevedi l-programm fil-kuntest tar-reviżjoni ta’ nofs il-perjodu. · Bħal fil-Fondi CSF, il-prinċipju ta’ sħubija għandu jiġi implimentat permezz ta’ kumitat ta’ monitoraġġ. · Kull Stat Membru se jistabbilixxi sistema ta’ ġestjoni u kontroll unika għal kull Fond, bil-possibbiltà li jkun hemm sistema waħda li tkopri ż-żewġ Fondi. Biex jittieħed kont tal-partikolaritajiet istituzzjonali nazzjonali, l-Istati Membri jistgħu joħolqu awtoritajiet delegati, li lilhom l-awtoritajiet responsabbli jistgħu jiddelegaw kompiti partikolari (programmar u implimentazzjoni). · L-eliġibbiltà tan-nefqa għandha tiġi determinata abbażi ta’ regoli nazzjonali, suġġett għal numru limitat ta’ prinċipji sempliċi komuni. Dan l-approċċ għandu jikkostitwixxi simplifikazzjoni importanti fil-ġestjoni tal-proġetti fil-livell tal-benefiċjarji. Opzjonijiet ta’ spejjeż simplifikati bħal rati fissi u somom f’daqqa jipprovdu l-mezzi għall-Istati Membri li jintroduċu ġestjoni orjentat lejn il-prestazzjoni fil-livell tal-benefiċjarji. Għal ġestjoni diretta u indiretta · Assistenza finanzjarja ser tkun disponibbli f’każ ta’ sitwazzjonijiet ta’ emerġenza, kif definit fid-dispożizzjonijiet rilevanti tar-Regolamenti speċifiċi. Il-mekkaniżmu għandu jingħata bidu mill-Kummissjoni, anke wara l-inizjattiva tal-Istati Membri, l-Artikolu 71 Kumitat (COSI) rappreżentat mill-Presidenza tal-Unjoni rispettiva jew partijiet interessati oħra bħal organizzazzjonijiet internazzjonali (il-Kummissarju Għoli tan-Nazzjonijiet Uniti għar-Refuġjati, l-Organizzazzjoni Internazzjonali għall-Migrazzjoni, eċċ) u l-aġenziji tal-Unjoni fl-affarijiet interni. · Il-mezzi possibbli kollha se jintużaw biex jevitaw frammentazzjoni billi jikkonċentraw riżorsi fuq numru limitat ta’ għanijiet tal-Unjoni u bl-użu ta’ kompetenzi ta’ partijiet interessati ewlenin, fejn xieraq, abbażi ta’ ftehimiet ta’ sħubija u ftehimiet qafas. · Għall-appoġġ finanzjarju għall-iżvilupp ta' sistemi tal-IT ġodda (“il-pakkett ta’ fruntieri intelliġenti”), id-deċiżjonijiet finanzjarji annwali attwali li jippermettu l-Kummissjoni għall-iżvilupp tal-partijiet ċentrali se jiġu mibdula b’qafas multiannwali. 5.3. Flessibbiltà Għal ġestjoni kondiviża · L-impatt tar-reviżjoni ta’ nofs il-perjodu jiddependi fuq is-sitwazzjoni fl-Istati Membri. L-Istati Membri li huma meqjusa li jkollhom riskji addizzjonali jew li jiksbu riżorsi addizzjonali li jimplimentaw prijoritajiet speċifiċi tal-Unjoni jkunu mistiedna li jirrevedu l-ammonti fil-pjan finanzjarju tagħhom u fejn xieraq li jiġu miżjuda elementi fil-programm tagħhom. · Flessibilità finanzjarja hija parti mill-pakkett tal-Ftehim attwali Interistituzzjonali dwar id-Dixxiplina Baġitarja u tal-proposta tal-Kummissjoni għar-Regolament dwar l-MFF tal-2014-2020. Hija wkoll riflessa fil-proposta għar-reviżjoni tar-Regolament Finanzjarju u r-regoli ta' implimentazzjoni tiegħu. Għalhekk se tiġi implimentata b'mod notevoli permezz tal-mekkaniżmi differenti pprovduti minn dawn il-proposti, waqt li wieħed iżomm f'moħħu l-ipprogrammar finanzjarju multiannwali u l-aġġornament annwali tieghu, l-allokazzjoni baġitarja annwali u l-implimentazzjoni tal-baġit annwali bħala fażijiet ċentrali għall-implimentazzjoni tagħhom. · Ir-Regolamenti speċifiċi jistabbilixxu l-ammonti li se jiġu allokati għall-programmi nazzjonali, l-azzjonijiet tal-Unjoni u attivitajiet oħra. Madankollu, fil-pakkett globali ta' dan ir-Regolament u r-Regolamenti speċifiċi, huwa previst li l-Kummissjoni tista', permezz ta' atti delegati, jibdlu ċerti ammonti sabiex tiżgura użu tajjeb tal-baġit tal-Unjoni. Għal ġestjoni diretta u indiretta · Approprjazzjonijiet annwali għal azzjonijiet tal-Unjoni, għajnuna ta’ emerġenza u, suġġetti għal-limiti massimi annwali, l-għajnuna teknika fuq inizjattiva tal-Kummissjoni, huma meqjusa bħala “pakkett” wieħed, li b’hekk jippermetti flessibbiltà massima li jiġi deċiż minn sena finanzjarja waħda għal oħra fejn ir-riżorsi se jiġu allokati, skont il-ħtiġijiet speċifiċi. · L-azzjonijiet tal-Unjoni huma definiti b'mod wiesa’ sabiex jagħti lill-Kummissjoni l-għodod meħtieġa kollha biex jissodisfaw il-kompiti ta’ tfassil ta’ liġi u koordinazzjoni ta’ politika tagħha. – Jiffukaw fuq l-aspetti transnazzjonali (kooperazzjoni, analiżi komparattiva, netwerks), li jirrikjedu azzjonijiet konġunti fost l-Istati Membri kollha u attivament jappoġġjaw azzjonijiet ta’ rinfurzar kollettivi u reċiproċikament rinfurzanti u atturi oħra li jikkonsolidaw il-kooperazzjoni tal-Unjoni u li jġibu tagħlim u innovazzjoni reċiproċi. – Jippermettu wkoll azzjonijiet li ma humiex transnazzjonali iżda li huma ta’ interess partikolari għall-iżvilupp tal-politika f’dawk l-oqsma għall-Unjoni b'mod ġenerali. – Jistgħu jkopru azzjonijiet f’partijiet terzi u u b’rabta magħhom. – Ir-Regolamenti speċifiċi jipprevedu implimentazzjoni b’rabta mal-politiki u l-għanijiet kollha appoġġjati mill-Fondi u anke aspetti marbuta ma’ politika ta’ finanzjament tal-operazzjoni tal-Fondi. Fil-każ tal-komponent tal-fruntieri u l-viża tal-Fond għas-Sigurtà Interna, dan jista’ jinkludi l-implimentazzjoni tal-mekkaniżmu tal-evalwazzjoni u l-monitoraġġ ta’ Schengen. · Għaldaqstant, ir-Regolamenti speċifiċi jipprevedu wkoll appoġġ għall-iżvilupp tas-soċjetà ċivili u netwerks transnazzjonali (b’mod partikolari għall-Fond għall-Migrazzjoni u l-Ażil) u l-ittestjar u l-validazzjoni tar-riċerka, e.ż. proġetti ta’ riċerka applikati biex titnaqqas id-differenza mill-Programm Orizzont 2020 għal użu operazzjonali (b’mod partikolari għall-Fond għas-Sigurtà Interna). 5.4. Qafas ta’ rappurtar, monitoraġġ u evalwazzjoni koerenti u effiċjenti Għal ġestjoni kondiviża · L-Istati Membri se jirrappurtaw annwalment dwar l-implimentazzjoni tal-programm multiannwali, bħala parti integrali tal-eżerċizzju tal-approvazzjoni tal-kontijiet. Sabiex idaħħlu informazzjoni fil-proċess ta’ reviżjoni ta’ nofs il-perjodu, se jintalbu fl-2017 li jipprovdu informazzjoni addizzjonali dwar il-progress li sar fil-kisba tal-objettivi. Eżerċizzju simili se jitwettaq fl-2019, sabiex jippermetti, fejn xieraq, aġġustamenti matul l-aħħar sena finanzjarja (2020). · B’appoġġ tal-iżvilupp ta’ kultura bbażata fuq evalwazzjoni fil-qasam tal-affarijiet interni, il-Fondi se jkollhom qafas ta’ evalwazzoni u monitoraġġ komuni b’indikaturi marbuta ma’ politika wiesgħa li jenfasizzaw l-approċċ orjentat bir-riżultati għall-Fondi u r-rwol essenzjali li seta' jkollhom fit-taħlita tal-politika biex jinkisbu l-għanijiet lejn qasam ta’ libertà, sigurtà u ġustizzja. Dawn l-indikaturi jirrelataw mal-impatt li l-Fondi jista' jkollhom: L-iżvilupp ta’ kultura komuni ta’ sigurtà fil-fruntieri, kooperazzjoni fl-infurzar tal-liġi u ġestjoni ta’ kriżi; ġestjoni effettiva ta' flussi migratorji fl-UE; rattament ġust u ugwali ta' ċittadini ta' partijiet terzi; is-solidarjetà u l-kooperazzjoni bejn Stati Membri fl-indirizzar ta' kwistjonijiet ta' migrazzjoni u s-sigurtà interna u approċċ komuni tal-Unjoni kemm dwar il-migrazzjoni u s-sigurtà lejn partijiet terzi. · Sabiex tiġi żgurata applikazzjoni xierqa tal-prinċipji dwar l-evalwazzjoni, u meta wieħed iżomm f’moħħu l-esperjenza prattika mal-evalwazzjoni fl-Istati Membri taħt il-finanzjament attwali tal-Unjoni dwar l-affarijiet interni, il-Kummissjoni u l-Istati Membri se jaħdmu flimkien biex jiżviluppaw permezz ta’ miżuri ta’ implimentazzjoni l-qafas komuni ta’ evalwazzjoni u monitoraġġ, inter alia billi jiġu definiti mudelli u indikaturi ta' produzzjoni u ta’ riżultati komuni. · Il-miżuri kollha se jiġu stabbiliti fil-bidu tal-perjodu ta’ programmazzjoni, b’hekk l-Istati Membri jkunu jistgħu jistabbilixxu s-sistemi tagħhom ta’ rappurtar u evalwazzjoni fuq il-bażi ta’ prinċipji u rekwiżiti maqbula. · Għat-tnaqqis tal-piż amministrattiv u l-iżgurar ta' sinerġiji bejn rappurtar u evalwazzjoni, l-informazzjoni meħtieġa għal rapporti ta' evalwazzjoni se tibni fuq u tlesti l-informazzjoni provduta minn Stati Membri fir-rapporti ta’ implimentazzjoni annwali tal-programmi nazzjonali. · Ir-rapport ta’ evalwazzjoni interim huwa dovut fl-2018 u għandu jiddaħħal fir-riflessjoni dwar il-perjodu ta’ pprogrammar sussegwenti. 2011/0367 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi dispożizzjonijiet ġenerali dwar il-Fond għall-Migrazzjoni u l-Ażil u l-Fond għas-Sigurtà Interna u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni tal-kriżi IL-PARLAMENT EWROPEW U TAL-KUNSILL TAL-UNJONI EWROPEA Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 78 (2), 79 (2), 79 (4), 82 (1), 84 u 87 (2) tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[8], Wara li kkunsidraw l-opinjoni tal-Kumitat tar-Reġjuni[9], Filwaqt li jaġixxu skont il-proċedura leġiżlattiva ordinarja, Billi: (1) Il-politika tal-affarijiet interni tal-Unjoni Ewropea hija li toħloq qasam ta’ libertà, is-sigurtà u l-ġustizzja: żona mingħajr fruntieri interni fejn in-nies jistgħu jidħlu, jiċċaqalqu, jgħixu u jaħdmu liberament, kunfidenti li d-drittijiet tagħhom huma rispettati b’mod sħiħ u s-sigurtà tagħhom żgurata, filwaqt li wieħed iżomm f'moħħu l-isfidi bħall-iżvilupp ta' politika ta' immigrazzjoni tal-Unjoni komprensiva għat-titjib tal-kompetittività u koeżjoni soċjali tal-Unjoni, il-ħolqien ta’ Sistema Ewropea Komuni tal-Asil u l-prevenzjoni u l-ġlieda kontra theddid ta’ kriminalità serja organizzata, ċiberkriminalità u terroriżmu. (2) Il-finanzjament tal-Unjoni għall-appoġġ tal-iżvilupp ta’ din iż-żona għandu jikkostitwixxi sinjal tanġibbli tas-solidarjetà u l-kondiviżjoni tar-responsabbiltà li huma indispensabbli bħala intervent għall-isfidi komuni. (3) L-eżistenza ta’ qafas komuni għandha tiżgura l-koerenza meħtieġa, is-simplifikazzjoni u l-implimentazzjoni uniformi ta’ dak il-finanzjament fost l-oqsma ta’ politika kkonċernati.. (4) Qafas komuni għandu jistabbilixxi l-prinċipji ta’ għajnuna u jidentifika r-responsabbiltajiet tal-Istati Membri u l-Kummissjoni biex tiġi żgurata l-applikazzjoni ta’ dawk il-prinċipji. (5) Dan il-finanzjament tal-Unjoni jkun iżjed effiċjenti u mmirat aħjar kieku l-kofinanzjament ta’ azzjonijiet kienu bbażati fuq programmar multiannwali strateġiku, imfassal minn kull Stat Membru fi djalogu mal-Kummissjoni. (6) Miżuri fil-pajjiżi terzi u fir-rigward tagħhom appoġġjati permezz tar-regolamenti Speċifiċi għandhom jittieħdu f'sinerġija u koerenza ma’ azzjonijiet oħrajn barra l-Unjoni, appoġġjati permezz tal-istrumenti tal-assistenza esterna tal-Unjoni, kemm ġeografiċi kif ukoll tematiċi. B'mod partikolari, fl-implimentazzjoni ta’ azzjonijiet bħal dawn, għandu jkun hemm sforz biex ikun hemm koerenza sħiħa mal-prinċipji u l-għanijiet ġenerali tal-azzjoni esterna u l-politika barranija tal-Unjoni marbuta mal-pajjiż jew ir-reġjun inkwistjoni. M’għandhomx ikunu maħsuba biex jappoġġjaw azzjonijiet direttament orjentati lejn l-iżvilupp u għandhom jikkomplimentaw, meta xieraq, l-assistenza finanzjarja provduta permezz tal-istrumenti tal-għajnuna esterna. Il-koerenza se tiġi żgurata wkoll mal-politika umanitarja tal-Unjoni, partikolarment fir-rigward tal-implimentazzjoni tal-għajnuna ta' emerġenza. (7) L-azzjoni esterna għandha tkun konsistenti u koerenti kif stipulat fl-Artikolu 18 (4) TUE. (8) Qabel il-preparazzjoni ta’ programmi multiannwali bħala mezz biex jintlaħqu l-għanijiet ta’ dan il-finanzjament tal-Unjoni, l-Istati Membri u l-Kummissjoni għandhom jipparteċipaw fi djalogu ta' politika u b'hekk jistabbilixxu strateġija koerenti għal kull Stat Membru individwali. (9) L-istrateġija għandha tkun suġġetta għal reviżjoni ta’ nofs il-perjodu, li tiżgura finanzjament xieraq fil-perjodu 2018-2020. (10) L-Istati Membri għandhom jistabbilixxu sħubija mal-awtoritajiet u l-korpi kkonċernati li tipprepara, timplimenta u timmonitorja l-programmi nazzjonali fil-perjodu multiannwali kollu. L-Istati Membri għandhom jistabbilixxu kumitati ta’ monitoraġġ li jimmonitorjaw il-programmi nazzjonali u jassistuha fir-reviżjoni tal-implimentazzjoni u l-progress magħmul biex jntlaħqu l-għanijiet. (11) L-eliġibbiltà tan-nefqa taħt il-programmi nazzjonali għandha tiġi determinata mil-liġi nazzjonali, suġġett għal prinċipji komuni. Id-dati tal-bidu u l-għeluq għall-eliġibbiltà tan-nefqa għandhom jiġu definiti biex jipprovdu għal regoli uniformi u ekwitabbli li japplikaw għall-programmi nazzjonali. (12) L-għajnuna teknika għandha tippermetti li l-Istati Membri li jappoġġjaw l-implimentazzjoni tal-programmi nazzjonali tagħhom u li jassistu l-benefiċjarji fil-konformità mal-obbligi tagħhom u d-dritt tal-Unjoni. (13) Sabiex jiżgura qafas xieraq għall-provvista ta’ għajnuna ta’ emerġenza rapida, dan ir-Regolament għandu jiżgura appoġġ għal azzjonijiet li n-nefqa tagħhom saret qabel ma saret l-applikazzjoni għal din l-għajnuna, skont id-dispożizzjoni tar-Regolament Finanzjarju[10] li tippermetti din il-flessibbiltà f’każijiet eċċezzjonali sostanzjati kif dovut. (14) L-interessi finanzjarji tal-Unjoni Ewropea għandhom jiġu protetti permezz ta’ miżuri proporzjonali fiċ-ċiklu tan-nefqa, inklużi l-prevenzjoni, l-iskoperta u l-investigazzjoni tal-irregolaritajiet, l-irkupru ta’ fondi mitlufa, imħallsa bi żball jew użati inkorrettament u, fejn xieraq, penali. (15) L-Istati Membri għandhom jadottaw miżuri xierqa li jiggarantixxu l-funzjonament xieraq tas-sistema ta' ġestjoni u kontroll u l-kwalità tal-implimentazzjoni. Għal dan il-għan, huwa meħtieġ li jiġu stabbiliti l-prinċipji ġenerali u l-funzjonijiet meħtieġa li dawn is-sistemi għandhom iwettqu. (16) L-obbligi fuq l-Istati Membri fir-rigward tas-sistemi tal-ġestjoni u l-kontroll, il-prevenzjoni, l-iskoperta u l-korrezzjoni tal-irregolaritajiet u l-ksur tad-dritt tal-Unjoni għandhom jiġu speċifikati sabiex tiġi garantita l-implimentazzjoni effiċjenti u korretta tal-programmi nazzjonali tagħhom. (17) Skont il-prinċipji ta' sussidjarjetà u proporzjonalità, l-Istati Membri għandu jkollhom ir-responsabbiltà primarja, permezz tas-sistemi tal-ġestjoni u kontrolli tagħhom, għall-implimentazzjoni u l-kontroll ta’ programmi nazzjonali. (18) L-awtoritajiet Responsabbli akkreditati mill-Istati Membri biss joffru assigurazzjoni raġonevoli li l-kontrolli meħtieġa twettqu qabel l-għoti ta’ appoġġ mill-baġit tal-Unjoni lill-benefiċjarji. Għaldaqstant, għandu jiġi stabbilit b’mod espliċitu li n-nefqa magħmula minn awtoritajiet responsabbli akkreditati biss tista’ tiġi rimburżata mill-baġit tal-Unjoni. (19) Is-setgħat u r-responsabbiltajiet tal-Kummissjoni għall-verifika tal-funzjonament effettiv tas-sistemi tal-ġestjoni u l-kontroll, u li jirrikjedu l-azzjoni tal-Istat Membru, għandhom jiġu stabbiliti. (20) L-impenji tal-baġit tal-Unjoni għandhom isiru annwalment. Sabiex tiġi żgurata l-ġestjoni effettiva ta’ programm, huwa meħtieġ li jiġu stabbiliti regoli komuni għall-ħlas tal-bilanċ annwali, u l-bilanċ finali. (21) Il-ħlas tal-prefinanzjament fil-bidu tal-programmi jiżgura li l-Istat Membru għandu l-mezzi li jipprovdi appoġġ lill-benefiċjarji fl-implimentazzjoni mill-adozzjoni tal-programm. Għaldaqstant, għandhom isiru dispożizzjonijiet għal ammonti ta’ prefinanzjament inizjali. Il-prefinanzjament inizjali għandu jiġi approvat bis-sħiħ meta jingħalaq il-programm. (22) Ir-reviżjoni triennali tar-Regolament Finanzjarju[11] tintroduċi bidliet fil-prinċipji ta’ ġestjoni kondiviża li għandhom jiġu kkunsidrati. (23) Bl-għan li tissaħħaħ il-kontabilità għal nefqa kkofinanzjata mill-baġit tal-Unjoni f'sena partikolari, għandu jinħoloq qafas xieraq għall-approvazzjoni annwali tal-kontijiet. Taħt dan il-qafas, l-Awtorità Responsabbli għandha tissottometti lill-Kummissjoni, fir-rigward ta’ programm nazzjonali, dikjarazzjoni ta’ ġestjoni akkompunjata mill-kontijiet nazzjonali, rapport sommarju u opinjoni ta’ verifika indipendenti u rapport ta’ kontroll.. (24) Biex tiġi appoġġjata l-assigurazzjoni sottostanti l-approvazzjoni annwali tal-kontijiet fl-Unjoni, għandhom jiġu stabbiliti dispożizzjonijiet komuni fuq in-natura u l-livell tal-kontrolli li għandhom jitwettqu mill-Istati Membri. (25) Sabiex tiġi żgurata l-ġestjoni finanzjarja soda tar-riżorsi tal-Unjoni, jista’ jkun meħtieġ għall-Kummissjoni li tagħmel korrezzjonijiet finanzjarji. Sabiex tiġi żgurata ċ-ċertezza legali għall-Istati Membri, huwa importanti li jiġu definiti ċ-ċirkostanzi li taħthom il-ksur tal-liġi tal-Unjoni jew nazzjonali applikabbli jista’ jwassal għal korrezzjonijiet finanzjarji mill-Kummissjoni. Sabiex jiġi żgurat li l-korrezzjonijiet finanzjarji li l-Kummissjoni tista’ timponi fuq l-Istati Membri huma marbuta mal-protezzjoni tal-interessi finanzjarji tal-Unjoni, għandhom ikunu ristretti għal każijiet fejn il-ksur tal-liġi tal-Unjoni jew nazzjonali jikkonċerna direttament jew indirettament l-eliġibbiltà, ir-regolarità, il-ġestjoni jew il-kontroll tal-azzjonijiet u n-nefqa korrispondenti. Sabiex tiġi żgurata l-proporzjonalità, hu importanti li l-Kummissjoni tqis in-natura u l-gravità tal-ksur meta tiddeċiedi l-ammont ta’ korrezzjoni finanzjarja. F’dan ir-rigward, huwa xieraq li jiġu stabbiliti l-kriterji għall-applikazzjoni ta’ korrezzjonijiet finanzjarji mill-Kummissjoni u l-proċedura li tista’ twassal għal deċiżjoni dwar il-korrezzjoni finanzjarja. (26) Sabiex tiġi stabbilita r-relazzjoni finanzjarja bejn l-Awtoritajiet Responsabbli u l-baġit tal-Unjoni, il-Kummissjoni għandha tapprova l-kontijiet ta’ dawn l-awtoritajiet annwalment. Id-deċiżjoni tal-approvazzjoni tal-kontijiet għandha tkopri l-kompletezza, il-preċiżjoni u l-veraċità tal-kontijiet iżda mhux il-konformità tan-nefqa mal-leġiżlazzjoni tal-Unjoni. (27) Il-Kummissjoni, li hi responsabbli għall-applikazzjoni xierqa tal-liġi tal-Unjoni taħt l-Artikolu 17 tat-Trattat dwar l-Unjoni Ewropea, għandha tiddeċiedi jekk in-nefqa li ssir mill-Istati Membri tikkonformax mal-leġiżlazzjoni tal-Unjoni. L-Istati Membri għandhom jingħataw id-dritt li jiġġustifikaw id-deċiżjonijiet tagħhom li jagħmlu pagamenti. Sabiex l-Istati Membri jingħataw assigurazzjonijiet legali u finanzjarji dwar in-nefqa mwettqa fil-passat, għandu jiġi stabbilit perjodu massimu għall-Kummissjoni sabiex tiddeċiedi liema konsegwenzi finanzjarji għandhom isegwu min-nuqqas ta’ konformità. (28) Sabiex tiġi inkoraġġita d-dixxiplina finanzjarja, huwa xieraq li jiġu definiti arranġamenti għal diżimpenn ta' kwalunkwe parti mill-impenn tal-baġit fi programm nazzjonali, partikolarment fejn xi ammont jista' jiġi eskluż mid-diżimpenn, partikolarment meta dewmien fl-implementazzjoni jirriżulta minn proċedura legali jew appell amministrattiv li jkollhom effett ta' sospensjoni jew minħabba forza maġġuri. (29) Sabiex tiġi żgurata l-applikazzjoni xierqa tar-regoli ġenerali dwar id-diżimpenn, ir-regoli stabbiliti għandhom jipprovdu dettall dwar kif l-iskadenzi għad-diżimpenn huma stabbiliti u kif jiġu kkalkulati l-ammonti rispettivi. (30) Huwa importanti li l-kisbiet tal-finanzjament tal-Unjoni jinġiebu għall-attenzjoni tal-pubbliku ġenerali. Iċ-ċittadini għandhom dritt li jkunu jafu kif jintefqu r-riżorsi finanzjarji tal-Unjoni. Ir-responsabbiltà li tiżgura l-informazzjoni xierqa tiġi komunikata lill-pubbliku għandha tintrefa' kemm mill-Awtoritajiet Responsabbli u kif ukoll mill-benefiċjarji. Sabiex tiġi żgurata iżjed effiċjenza fil-komunikazzjoni mal-pubbliku in ġenerali u sinerġiji iżjed qawwija bejn l-attivitajiet ta’ komunikazzjoni mwettqa fuq inizjattiva tal-Kummissjoni, il-baġit allokat għal azzjonijiet ta’ komunikazzjoni taħt dan il-finanzjament tal-Unjoni għandu jikkontribwixxi wkoll biex ikopri komunikazzjoni korporattiva tal-prijoritajiet politiċi tal-Unjoni Ewropea sakemm dawn ikunu marbuta mal-għanijiet ġenerali ta’ dan il-finanzjament tal-Unjoni. (31) Għall-finijiet tal-iżgurar ta’ tixrid wiesa' ta' informazzjoni dwar il-finanzjament tal-Unjoni u sabiex jiġu infurmati benefiċjarji potenzjali dwar opportunitajiet ta’ finanzjament, għandhom jiġu definiti regoli marbuti ma’ miżuri ta’ informazzjoni u komunikazzjoni, kif ukoll ċerti karatteristiċi tekniċi ta’ dawn il-miżuri abbażi ta’ dan ir-Regolament u kull Stat Membru għandu jistabbilixxi websajt jew portal ta’ websajt bl-informazzjoni meħtieġa. (32) L-effikaċja u l-impatt ta’ azzjonijiet appoġġjati jiddependu wkoll fuq l-evalwazzjoni tagħhom u t-tixrid tar-riżultati tagħhom. Ir-responsabbiltajiet tal-Istati Membri u l-Kummissjoni f’dan ir-rigward, u l-arranġamenti li tiġi żgurata l-affidabbiltà tal-evalwazzjoni u l-kwalità tal-informazzjoni relatata, għandhom jiġu formalizzati. (33) Sabiex jiġu emendati d-dispożizzjonijiet ta’ dan ir-Regolament dwar il-prinċipji komuni dwar l-eliġibbiltà tan-nefqa, is-setgħa li jiġu adottati atti taħt l-Artikolu 290 tat-Trattat dwar il-Funzjonament tal-Unjoni Ewropea għandha tiġi delegata lill-Kummissjoni. Huwa ta’ importanza partikolari li l-Kummissjoni twettaq konsultazzjonijiet xierqa waqt il-ħidma preparatorja tagħha, inkluż fil-livell ta’ esperti. Il-Kummissjoni, meta tkun qed tipprepara u tfassal atti delegati, għandu jkollhom trażmissjoni simultanja, fil-ħin u xierqa tad-dokumenti rilevanti lill-Parlament Ewropew u lill-Kunsill. (34) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, dan għandu jagħti setgħat implimentattivi lill-Kummissjoni. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal- eżerċizzju mill-Kummissjoni tas-setgħat ta’ implimentazzjoni[12]. (35) Il-proċedura ta’ eżaminazzjoni għandha tintuża għal atti implimentattivi li jistabbilixxu l-obbligi komuni fuq l-Istati Membri, partikolarment dwar il-forniment ta’ informazzjoni lill-Kummissjoni, u l-proċedura konsultattiva għandha tintuża għall-adozzjoni tal-atti implimentattivi marbuta mal-forom mudell għall-forniment ta’ informazzjoni lill-Kummissjoni, fid-dawl tan-natura purament teknika tagħhom. (36) Peress li l-għan ta’ dan ir-Regolament, jiġifieri li jiġu stabbiliti dispożizzjonijiet ġenerali ma jistax jintlaħaq b’mod suffiċjenti mill-Istati Membri u jista’ jintlaħaq aħjar fil-livell tal-Unjoni, l-Unjoni tista’ tadotta miżuri, skont il-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li hu meħtieġ sabiex jinkiseb dak l-għan. Taħt l-Artikoli 1 u 2 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea u mingħajr ħsara għall-Artikolu 4 tal-Protokoll imsemmi, dawn l-Istati Membri ma humiex qed jipparteċipaw fl-adozzjoni ta’ dan ir-Regolament u ma humiex marbuta ma’ jew suġġetti għall-applikazzjoni tiegħu. [JEW] [Taħt l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, ir-Renju Unit u l-Irlanda taw notika tax-xewqa tagħhom li jieħdu sehem fl-adozzjoni u l-applikazzjoni ta’ dan ir-Regolament.] (37) Taħt l-Artikoli 1 u 2 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka ma hijiex qed tieħu sehem fl-adozzjoni ta’ dan ir-Regolament u ma hijiex marbuta bih jew suġġetta għall-applikazzjoni tiegħu; ADOTTAW DAN IR-REGOLAMENT: KAPITOLU I DISPOŻIZZJONIJIET ĠENERALI Artikolu 1 Skop u kamp ta' applikazzjoni Dan ir-Regolament jistabbilixxi r-regoli ġenerali għall-implimentazzjoni tar-Regolamenti Speċifiċi fir-rigward ta’: (a) il-finanzjament tan-nefqa; (b) is-sħubija, l-ipprogrammar, ir-rappurtar, il-monitoraġġ u l-evalwazzjoni; (c) is-sistemi ta’ ġestjoni u kontroll li għandhom jiddaħħlu fis-seħħ mill-Istati Membri; (d) l-approvazzjoni ta’ kontijiet. Artikolu 2 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) "Regolamenti Speċifiċi" tfisser – Regolament ../2012/UE [li jistabbilixxi l-Fond għall-Migrazzjoni u l-Ażil għall-perjodu 2014-2020]; – ir-Regolament …/2012/UE li jistabbilixxi, bħala parti mill-Fond għas-Sigurtà Interna, l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità u l-ġestjoni tal-kriżi; – Kwalunkwe Regolament ieħor li jipprovdi għall-applikazzjoni ta’ dan ir-Regolament. (b) “programmar” tfisser il-proċess tal-organizzazzjoni, it-teħid ta’ deċiżjonijiet u l-finanzjament f’diversi stadji intiżi għall-implimentazzjoni fuq bażi multiannwali, l-azzjoni konġunta mill-Unjoni u mill-Istati Membri sabiex jinkisbu l-għanijiet tar-Regolamenti Speċifiċi; (c) “azzjoni” tfisser proġett jew grupp ta’ proġetti magħżula mill-Awtorità Responsabbli tal-programm nazzjonali kkonċernat, jew taħt ir-responsabbiltà tagħha, li jikkontribwixxu għall-għanijiet ġenerali u speċifiċi segwiti bir-Regolamenti Speċifiċi; (d) “azzjoni tal-Unjoni” tfisser azzjoni transnazzjonali jew azzjoni ta’ interess partikolari għall-Unjoni kif definit fir-Regolamenti Speċifiċi; (e) "proġett" tfisser il-mezzi speċifiċi, prattiċi użati għall-implimentazzjoni tal-azzjoni kollha jew parti minnha minn benefiċjarju tal-kontribuzzjoni tal-Unjoni; (f) “għajnuna ta’ emerġenza” tfisser proġett jew grupp ta’ proġetti li jindirizzaw sitwazzjoni ta’ emerġenza kif definit fir-Regolamenti Speċifiċi; (g) “benefiċjarju” tfisser ir-riċevitur ta’ kontribuzzjoni tal-Unjoni taħt proġett, kemm jekk korp pubbliku jew privat, organizzazzjonijiet internazzjonali jew ir-Red Cross (ICRC), il-Federazzjoni Internazzjonali tas-Soċjetajiet tas-Salib l-Aħmar u l-Qamar Felli Nazzjonali. KAPITOLU II PRINĊIPJI TA’ GĦAJNUNA Artikolu 3 Prinċipji ġenerali 1. Ir-Regolamenti Speċifiċi għandhom jipprovdu appoġġ, permezz ta’ programmi nazzjonali, azzjonijiet tal-Unjoni u għajnuna ta’ emerġenza, li jikkumplimentaw intervent nazzjonali, reġjonali u lokali, li jsegwu l-għanijiet tal-Unjoni. 2. Il-Kummissjoni u l-Istati Membri għandhom jiżguraw li l-appoġġ provdut taħt ir-Regolamenti Speċifiċi u mill-Istati Membri huwa konsistenti mal-attivitajiet, politiki u prijoritajiet tal-Unjoni Ewropea u kumplimentari ma' strumenti oħra tal-Unjoni Ewropea. 3. L-appoġġ provdut taħt ir-Regolamenti Speċifiċi għandu jiġi implimentat b’kooperazzjoni mill-qrib bejn il-Kummissjoni u l-Istati Membri. 4. Skont ir-responsabbiltajiet rispettivi, il-Kummissjoni u l-Istati Membri, flimkien mal-SEAE fir-rigward ta’ azzjonijiet f’partijiet terzi u b’rabta magħhom, għandhom jiżguraw koordinazzjoni bejn dan ir-Regolament u r-Regolamenti Speċifiċi, u ma' politiki u strumenti oħra tal-Unjoni, inklużi dawk fil-qafas tal-azzjoni esterna tal-Unjoni. 5. Il-Kummissjoni u l-Istati Membri għandhom japplikaw il-prinċipju tal-ġestjoni finanzjarja soda skont l-Artikolu [26] tar-Regolament Finanzjarju. 6. Il-Kummissjoni u l-Istati Membri għandhom jiżguraw l-effikaċja tal-appoġġ provdut taħt ir-Regolamenti Speċifiċi, b’mod partikolari permezz ta’ monitoraġġ, rappurtar u evalwazzjoni. 7. Il-Kummissjoni u l-Istati Membri għandhom iwettqu r-rwoli rispettivi tagħhom b’rabta ma’ dan ir-Regolament u r-Regolamenti Speċifiċi bl-għan li jitnaqqas il-piż amministrattiv għal benefiċjarji. Artikolu 4 Konformità mad-dritt tal-Unjoni u nazzjonali L-azzjonijiet iffinanzjati mir-Regolamenti Speċifiċi għandhom jikkonformaw mal-liġi applikabbli tal-Unjoni u dik nazzjonali. Artikolu 5 Protezzjoni tal-interessi finanzjarji tal-Unjoni Ewropea 1. Il-Kummissjoni għandha tieħu l-miżuri xierqa li jiżguraw li, meta jiġu implimentati azzjonijiet ffinanzjati taħt ir-Regolamenti Speċifiċi, l-interessi finanzjarji tal-Unjoni Ewropea huma protetti bl-applikazzjoni tal-miżuri preventivi kontra l-frodi, il-korruzzjoni u kwalunkwe attivitajiet illegali oħra, permezz ta’ kontrolli effettivi u, jekk jiġu skoperti l-irregolaritajiet, mill-irkupru tal-ammonti mħallsa bi żball u, fejn xieraq, b'pieni effettivi, proporzjonati u ta’ deterrent. 2. L-Istati Membri għandhom jipprekludu, jiskopru u jikkoreġu l-irregolaritajiet u għandhom jirkupraw ammonti mħallsa bi żball flimkien ma’ kwalunkwe interessi b’pagamenti tard. Għandhom jirrappurtaw dawn lill-Kummissjoni u għandhom iżommu lill-Kummissjoni infurmata bil-progress tal-proċeduri amministrattivi u legali. 3. Meta l-ammonti mħallsa bi żball lil benefiċjarju ma jistgħux jiġu rkuprati u dan huwa riżultat ta’ difett jew negliġenza min-naħa ta’ Stat Membru, l-Istat Membru għandu jkun responsabbli għar-rimborż tal-ammonti kkonċernati lill-baġit ġenerali tal-Unjoni. 4. L-Istati Membri għandhom joffru prevenzjoni effettiva kontra l-frodi, b’mod speċjali fir-rigward ta’ oqsma b’livell ogħla ta’ riskju, u li għandhom jaġixxu bħala deterrent, fir-rigward il-benefiċċji kif ukoll il-proporzjonalità tal-miżuri. 5. Il-Kummissjoni għandha tingħata s-setgħa li tadotta atti delegati skont il-proċedura msemmija fl-Artikolu 54, rigward l-obbligi ta’ Stati Membri speċifikati fil-paragrafu 4. 6. Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa li jawditjaw, abbażi tad-dokumenti u fuq il-post, fuq il-benefiċjarji kollha tal-għotja, kuntratturi u subkuntratturi li jkunu rċevew il-fondi tal-Unjoni skont ir-regoli speċifiċi. L-Uffiċċju Ewropew Kontra l-Frodi (OLAF) jista' jwettaq kontrolli u spezzjonijiet fuq il-post ta’ operaturi ekonomiċi kkonċernati direttament jew indirettament b’dan il-finanzjament skont il-proċeduri stabbiliti fir-Regolament (Euratom, KE) Nru 2185/96 bl-għan li jiġi stabbilit jekk kienx hemm frodi, korruzzjoni jew kwalunkwe attività illegali oħra li tolqot l-interessi finanzjarji tal-Unjoni Ewropea b’rabta ma’ ftehim ta’ għotja jew deċiżjoni ta' għotja jew kuntratt b’rabta mal-finanzjament tal-Unjoni. Mingħajr ħsara għal-ewwel u t-tieni subparagrafu, ftehimiet ta’ koperazzjoni ma’ terzi pajjiżi u organizzazzjonijiet internazzjonali u ftehimiet u deċiżjonijiet ta’ għotja u kuntratti li jirriżultaw mill-implimentazzjoni ta’ dan ir-Regolament u r-Regolamenti Speċifiċi għandhom espressament jagħtu s-setgħa lill-Kummissjoni, il-Qorti tal-Awdituri u l-OLAF biex iwettqu dawn il-verifiki, kontrolli u spezzjonijiet fuq il-post. Artikolu 6 Programmar L-għanijiet tar-Regolamenti Speċifiċi għandhom jiġu segwiti fi ħdan il-qafas tal-perjodu ta’ pprogrammar multiannwali mill-2014 sal-2020, suġġett għal reviżjoni ta' nofs il-perjodu taħt l-Artikolu 15. KAPITOLU III QAFAS FINANZJARJU GĦAL AZZJONIJIET TAL-UNJONI, GĦAJNUNA TA’ EMERĠENZA U TEKNIKA Artikolu 7 Qafas ta' Implimentazzjoni 1. Il-Kummissjoni għandha tistabbilixxi l-ammont globali magħmul disponibbli għal azzjonijiet tal-Unjoni, għajnuna ta’ emerġenza u għajnuna teknika b’inizjattiva tal-Kummissjoni taħt l-approprjazzjonijiet annwali tal-baġit tal-Unjoni. 2. Il-Kummissjoni għandha tadotta, permezz ta’ att ta’ implimentazzjoni, il-programm ta’ ħidma għal azzjonijiet tal-Unjoni u għajnuna ta’ emerġenza. Dak l-att ta' implimentazzjoni għandu jiġi adottat skont il-proċedura ta' eżaminazzjoni msemmija fl-Artikolu 55 (3). 3. Sabiex tiġi żgurata disponibbiltà fil-ħin ta’ riżorsi, il-Kummissjoni tista’ separatament tadotta programm ta’ ħidma għal għajnuna ta’ emerġenza. 4. L-azzjonijiet tal-Unjoni, għajnuna ta’ emerġenza u għajnuna teknika jistgħu jiġu implimentati fuq inizjattiva tal-Kummissjoni – direttament, mill-Kummissjoni jew permezz ta’ aġenziji eżekuttivi; – indirettament, minn entitajiet u persuni oħra minbarra Stati Membri skont l-Artikolu [57] tar-Regolament Finanzjarju. Artikolu 8 Għajnuna ta’ emerġenza 1. F'intervent għal sitwazzjoni ta' emerġenza kif definita fir-Regolamenti Speċifiċi, il-Kummissjoni tista' tiddeċiedi li tipprovdi għajnuna ta' emerġenza. 2. Fi ħdan il-limiti tar-riżorsi disponibbli, l-għajnuna ta’ emerġenza tista’ tammonta għal 100 % tan-nefqa eliġibbli. 3. Tista’ tikkonsisti f’għajnuna fl-Istati Membri u f’partijiet terzi skont l-għanijiet u l-azzjonijiet definiti fir-Regolamenti Speċifiċi. 4. Assistenza ta' emerġenza tista' tappoġġja n-nefqa li tkun saret qabel id-data tas-sottomissjoni tal-applikazzjoni għall-għotja jew talba għal assistenza, meta dan hu meħtieġ għall-implimentazzjoni tal-azzjoni. Artikolu 9 L-azzjonijiet tal-Unjoni u l-għajnuna ta’ emerġenza f’partijiet terzi jew b’rabta magħhom 1. Il-Kummissjoni tista’ tiddeċiedi li tiffinanzja azzjonijiet tal-Unjoni u għajnuna ta’ emerġenza f’partijiet terzi jew b’rabta magħhom skont l-għanijiet u l-azzjonijiet definiti fir-Regolamenti Speċifiċi. 2. Meta dawn l-azzjonijiet jiġu implimentati direttament, l-entitajiet li ġejjin għandhom jitħallew li jissottomettu applikazzjonijiet: (a) Stati Membri; (b) partijiet terzi; (c) korpi konġunti stabbiliti mill-partijiet terzi u l-Unjoni jew mill-Istati Membri; (d) organizzazzjonijiet internazzjonali, inklużi organizzazzjonijiet reġjonali, il-korpi tan-Nazzjonijiet Uniti, dipartimenti u missjonijiet, istituzzjonijiet finanzjarji internazzjonali u banek tal-iżvilupp u istituzzjonijiet ta' ġurisdizzjoni internazzjonali sakemm jikkontribwixxu għall-għanijiet tar-Regolamenti Speċifiċi kkonċernati; (e) il-Kumitat Internazzjonali tas-Salib l-Aħmar (ICRC), il-Federazzjoni Internazzjonali tas-Soċjetajiet tas-Salib l-Aħmar u l-Qamar Felli; (f) Organizzazzjonijiet mhux governattivi stabbiliti u rreġistrati fl-Unjoni u fil-pajjiżi assoċjati mal-implimentazzjoni, l-applikazzjoni u l-iżvilupp tal-acquis ta’ Schengen. Artikolu 10 Assistenza teknika fuq inizjattiva tal-Kummissjoni 1. Fuq inizjattiva f'isem il-Kummissjoni u għan-nom tagħha, ir-Regolamenti Speċifiċi jistgħu jappoġġjaw il-miżuri preparatorji, ta’ monitoraġġ, amministrattivi u ta’ assistenza teknika, ta’ evalwazzjoni, verifika u kontroll meħtieġa għall-implimentazzjoni ta’ dan ir-Regolament u r-Regolamenti Speċifiċi. 2. Dawn il-miżuri jistgħu jinkludu iżda mhumiex limitati għal: (a) għajnuna għal preparazzjoni u valutazzjoni tal-proġett; (b) appoġġ għal tisħiħ istituzzjonali u bini tal-kapaċitajiet għall-ġestjoni effettiva ta’ dan ir-Regolament u r-Regolamenti Speċifiċi; (c) miżuri marbuta mal-analiżi, il-ġestjoni, il-monitoraġġ, l-iskambju tal-informazzjoni u l-implimentazzjoni ta’ dan ir-Regolament u r-Regolamenti Speċifiċi, kif ukoll miżuri marbuta mal-implimentazzjoni ta’ sistemi tal-kontroll u għajnuna teknika u amministrattiva; (d) l-installazzjoni, l-operazzjoni u l-interkonnessjoni ta’ sistemi kompjuterizzati għal ġestjoni, monitoraġġ, verifika, kontroll u evalwazzjoni; (e) azzjonijiet li jxerrdu informazzjoni, jappoġġjaw netwerking, iwettqu attivitajiet ta’ komunikazzjoni, iqajmu kuxjenza u jippromwovu l-kooperazzjoni u l-iskambju tal-esperjenza, inkluż ma’ partijiet terzi. Sabiex iġibu iżjed effiċjenza fil-komunikazzjoni mal-pubblika in ġenerali u sinerġiji iżjed b’saħħithom bejn l-attivitajiet ta’ komunikazzjoni mwettqa fuq inizjattiva tal-Kummissjoni, ir-riżorsi allokati għal azzjonijiet ta’ komunikazzjoni taħt dan ir-Regolament għandhom jikkontribwixxu wkoll biex ikopru l-komunikazzjoni korporattiva tal-prijoritajiet politiċi tal-Unjoni Ewropea sakemm dawn ikunu marbuta mal-għanijiet ġenerali ta’ dan ir-Regolament u r-Regolamenti Speċifiċi; (f) l-installazzjoni, l-operat u l-interkonnessjoni ta’ sistemi kompjuterizzati għal ġestjoni, monitoraġġ, verifika, kontroll u evalwazzjoni; (g) id-disinn ta’ qafas komuni għal evalwazzjoni u monitoraġġ kif ukoll sistema ta' indikaturi, li jieħdu kont, fejn huwa xieraq, ta' indikaturi nazzjonali; (h) azzjonijiet li jtejbu metodi ta’ evalwazzjoni u l-iskambju ta’ informazzjoni dwar prattiċi ta’ evalwazzjoni; (i) konferenzi, seminars, workshops u miżuri oħra komuni ta’ informazzjoni u taħriġ dwar l-implimentazzjoni ta’ dan ir-Regolament u r-Regolamenti Speċifiċi għal awtoritajiet maħtura u benefiċjarji; (j) azzjonijiet marbuta ma’ verifika. 3. L-azzjonijiet jistgħu jikkonċernaw l-oqsfa finanzjarji preċedenti u sussegwenti. KAPITOLU IV PROGRAMMI NAZZJONALI Taqsima 1 Qafas tal-ipprogrammar u tal-Implimentazzjoni Artikolu 11 Intervent sussidjarju u proporzjonali 1. L-Istati Membri u l-korpi maħtura minnhom għal dan il-għan (“awtoritajiet maħtura”) għandhom ikunu responsabbli għall-implimentazzjoni ta’ programmi u t-twettiq tal-kompiti tagħhom taħt dan ir-Regolament u għar-Regolamenti Speċifiċi fil-livell xieraq, skont il-qafas istituzzjonali, legali u finanzjarju tal-Istat Membru u suġġett għal konformità ma’ dan ir-Regolament u r-Regolamenti Speċifiċi. 2. L-arranġamenti għall-implimentazzjoni u l-użu tal-appoġġ provdut taħt ir-Regolamenti Speċifiċi, u b’mod partikolari r-riżorsi finanzjarji u amministrattivi meħtieġa b’rabta mar-rappurtar, l-evalwazzjoni, il-ġestjoni u l-kontroll, għandhom iqisu l-prinċipju ta' proporzjonalità fir-rigward tal-livell ta’ appoġġ allokat. Artikolu 12 Sħubija 1. Kull Stat Membru għandu jorganizza, skont ir-regoli u prattiċi nazzjonali attwali, sħubija mal-awtoritajiet u l-korpi kkonċernati għall-iżvilupp u l-implimentazzjoni tal-programmi nazzjonali. Dawn l-awtoritajiet u l-korpi għandhom jinkludu l-awtoritajiet reġjonali, lokali, urbani u awtoritajiet pubbliċi oħra, u, fejn xieraq, organizzazzjonijiet u korpi internazzjonali li jirrapreżentaw is-soċjetà ċivili, bħal organizzazzjonijiet mhux governattivi jew imsieħba soċjali. 2. Is-sħubija għandha titwettaq b’konformità sħiħa mal-ġurisdizzjoni istituzzjonali, legali u finanzjarja rispettiva ta’ kull kategorija ta’ msieħba. 3. L-imsieħba għandhom ikunu involuti fil-preparazzjoni, l-implimentazzjoni, il-monitoraġġ u l-evalwazzjoni ta’ programmi nazzjonali. 4. Kull Stat Membru għandu jwaqqaf kumitat ta’ monitoraġġ li jappoġġja l-implimentazzjoni ta’ programmi nazzjonali. 5. Il-Kummissjoni tista' tipparteċipa fil-ħidma tal-kumitat ta’ monitoraġġ f’kapaċità ta’ pariri. Artikolu 13 Djalogu ta’ politika 1. Biex iniedu l-perjodu ta’ pprogrammar, il-Kummissjoni u kull Stat Membru għandu jkollhom djalogu ta’ politika dwar ir-rekwiżiti nazzjonali u l-kontribuzzjoni li l-baġit tal-Unjoni jista’ jipprovdi biex jintlaħqu dawn ir-rekwiżiti, meta wieħed iżomm f’moħħu s-sitwazzjoni ta’ xenarju bażi fl-Istat Membru kkonċernat u l-għanijiet tar-Regolamenti Speċifiċi. Id-djalogu ta’ politika għandu jirriżulta fil-konklużjoni ta’ minuti maqbula jew skambju ta’ ittri li għandhom jidentifikaw il-ħtiġijiet speċifiċi u l-prijoritajiet tal-Istat Membru kkonċernat u jservi bħala l-qafas għall-preparazzjoni tal-programmi nazzjonali. F’każijiet ta’ azzjonijiet li għandhom jiġu implimentati f’partijiet terzi u b’rabta magħhom, dawn l-azzjonijiet m’għandhomx ikunu direttament orjentati lejn l-iżvilupp u d-djalogu tal-politika għandu jsegwi koerenza sħiħa mal-prinċipji u l-għanijiet ġenerali tal-azzjoni esterna tal-Unjoni u l-politika barranija fir-rigward tal-pajjiż jew ir-reġjun ikkonċernat. 2. Fil-kuntest tal-eżaminazzjoni tat-talba għall-ħlas imsemmija fl-Artikolu 39 u r-rapport ta’ implimentazzjoni msemmi fl-Artikolu 49, l-Istat Membru kkonċernat u l-Kummissjoni għandhom jirrevedu l-progress magħmul fl-implimentazzjoni tal-programm nazzjonali, filwaqt li jibqgħu kkunsidrati l-konklużjonijiet tad-djalogu ta’ politika. Artikolu 14 Preparazzjoni u approvazzjoni ta’ programmi nazzjonali 1. Kull Stat Membru għandu jipproponi, abbażi tal-konklużjonijiet tad-djalogu tal-politika msemmi fl-Artikolu 13 (1), programm nazzjonali skont ir-Regolamenti Speċifiċi. 2. Kull programm nazzjonali propost ikopri s-snin finanzjarji tal-perjodu mill-1 ta’ Jannar 2014 sal-31 ta’ Diċembru 2020 u jikkonsisti fl-elementi li ġejjin: (a) deskrizzjoni tas-sitwazzjoni ta’ xenarju bażi fl-Istat Membru; (b) analiżi tar-rekwiżiti fl-Istat Membru u l-għanijiet nazzjonali ddeżinjati li jilħqu dawk ir-rekwiżiti matul il-perjodu kopert mill-programm; (c) strateġija xierqa li tidentifika l-għanijiet li għandhom jiġu segwiti bl-appoġġ tal-baġit tal-Unjoni, b’miri għall-kisba tagħhom, skeda taż-żmien indikattiva u eżempji ta’ azzjonijiet previsti li jilħqu dawn l-għanijiet; (d) il-mekkaniżmi li jiżguraw koordinazzjoni bejn l-istrumenti stabbiliti mir-Regolamenti Speċifiċi u strumenti oħra tal-Unjoni u nazzjonali; (e) informazzjoni dwar il-qafas ta’ monitoraġġ u evalwazzjoni li għandu jiddaħħal fis-seħħ u l-indikaturi li għandhom jintużaw biex ikejlu l-progress fl-implimentazzjoni tal-għanijiet segwiti b’rabta mas-sitwazzjoni ta’ xenarju bażi fl-Istat Membru; (f) arranġamenti li jiżguraw l-implimentazzjoni effettiva u effiċjenti tal-appoġġ tal-baġit tal-Unjoni, inkluż l-użu ppjanat ta' assistenza teknika u l-approċċ magħżul għall-implimentazzjoni tal-prinċipju tas-sħubija stabbilit fl-Artikolu 12;; (g) abbozz ta’ pjan ta’ finanzjament maqsum b’kull sena finanzjarja tal-perjodu; (h) il-mekkaniżmi u l-metodi li għandhom jintużaw biex jippubbliċizzaw il-programm nazzjonali; (i) id-dispożizzjonijiet ta' implimentazzjoni għall-programm nazzjonali li jinkludu l-identifikazzjoni tal-awtoritajiet deżinjati. 3. L-Istati Membri għandhom jissottomettu l-programmi nazzjonali proposti lill-Kummissjoni mhux iżjed tard minn tliet xhur wara li d-djalogu ta' politika msemmi fl-Artikolu 13 (1) ikun ġie konkluż. 4. Il-programmi nazzjonali għandhom jitfasslu skont il-mudell adottat mill-Kummissjoni. Dak l-att ta’ implimentazzjoni għandu jiġi adottat skont il-proċedura konsultattiva msemmija fl-Artikolu 55 (2). 5. Qabel ma tapprova programm nazzjonali propost, il-Kummissjoni għandha teżamina: (a) il-konsistenza tiegħu mal-għanijiet tar-Regolamenti Speċifiċi u l-konklużjonijiet tal-djalogu ta’ politika msemmi fl-Artikolu 13 (1); (b) ir-rilevanza tal-għanijiet, miri, indikaturi, l-iskeda taż-żmien u l-eżempji tal-azzjonijiet previsti fil-programm nazzjonali propost fid-dawl tal-istrateġija li hija proposta; (c) ir-rilevanza tad-dispożizzjonijiet ta’ implimentazzjoni msemmija fil-punt (i) paragrafu 2 fid-dawl tal-azzjonijiet previsti; (d) il-konformità tal-programm propost mad-dritt tal-Unjoni; (e) il-kumplimentarjetà mal-appoġġ provdut minn Fondi oħra tal-Unjoni inkluż il-Fond Soċjali Ewropew; (f) Fejn applikabbli taħt Regolament Speċifiku, għal għanijiet u eżempji ta’ azzjonijiet f’partijiet terzi jew b’rabta magħhom, koerenza mal-prinċipji u l-għanijiet tal-azzjoni esterna tal-Unjoni u politika barranija marbuta mal-pajjiż jew ir-reġjun ikkonċernat. 6. Il-Kummissjoni għandha tagħmel osservazzjonijiet fi żmien tliet xhur mid-data tas-sottomissjoni tal-programm nazzjonali propost. Meta l-Kummissjoni tqis li programm nazzjonali propost huwa inkonsistenti mal-għanijiet tar-Regolamenti Speċifiċi, insuffiċjenti fid-dawl tal-istrateġija jew ma jikkonformax mad-dritt tal-Unjoni, għandha tistieden lill-Istat Membru kkonċernat biex jipprovdi l-informazzjoni addizzjonali kollha meħtieġa u, fejn xieraq, biex jirrevedi l-programm nazzjonali propost. L-Istat Membru għandu jipprovdi lill-Kummissjoni l-informazzjoni addizzjonali kollha meħtieġa u, fejn xieraq, jirrevedi l-programm nazzjonali propost. 7. Il-Kummissjoni għandha tapprova, b’att ta’ implimentazzjoni, kull programm nazzjonali mhux iżjed tard minn sitt xhur wara s-sottomissjoni formali mill-Istat Membru, sakemm kwalunkwe osservazzjonijiet magħmula mill-Kummissjoni jkunu ġew ikkunsidrati b’mod sodisfaċenti. 8. Fid-dawl ta’ ċirkostanzi ġodda jew mhux previsti, fuq inizjattiva tal-Kummissjoni jew tal-Istat Membru kkonċernat, programm nazzjonali approvat jista’ jiġi eżaminat mill-ġdid u, fejn meħtieġ, rivedut għall-kumplament tal-perjodu ta' pprogrammar. Artikolu 15 Reviżjoni ta’ nofs il-perjodu 1. Fl-2017, il-Kummissjoni u kull Stat Membru għandhom jeżaminaw mill-ġdid is-sitwazzjoni, fid-dawl tal-iżviluppi fil-politiki tal-Unjoni u fl-Istat Membru kkonċernat. 2. Wara din l-eżaminazzjoni mill-ġdid, l-Istati Membri jistgħu jirrevedu l-programmi nazzjonali tagħhom. Programmi nazzjonali għandhom jiġu rrivedutii għal dawk l-Istati Membri li se jirċievu allokazzjonijiet addizzjonali skont ir-Regolamenti Speċifiċi. 3. Ir-regoli stabbiliti fl-Artikolu 14 dwar il-preparazzjoni u l-approvazzjoni ta’ programmi nazzjonali għandhom japplikaw mutatis mutandis għall-preparazzjoni u l-approvazzjoni tal-programmi nazzjonali riveduti. 4. Wara t-tlestija tar-reviżjoni ta’ nofs il-perjodu, il-Kummissjoni għandha tissottometti lill-Parlament Ewropew, il-Kunsill Ewropew u l-Kumitat Ekonomiku u Soċjali Ewropew u l-Kumitat tar-Reġjuni rapport dwar ir-reviżjoni ta’ nofs il-perjodu mwettaq skont id-dispożizzjonijiet ta’ dan ir-Regolament u r-Regolamenti Speċifiċi. Wara t-tlestija tal-eżami ta' nofs it-terminu, il-Kummissjoni għandha tippreżenta lill-Parlament Ewropew, lill-Kunsill u lill-Kumitat Ekonomiku u Soċjali Ewropew u lill-Kumitat tar-Reġjuni rapport dwar reviżjoni intermedja mwettqa konformement mad-dispożizzjonijiet ta' dan ir-Regolament u r-Regolamenti Speċifiċi. Artikolu 16 Struttura ta’ finanzjament 1. Struttura ta’ finanzjament Il-kontribuzzjonijiet finanzjarji provduti taħt il-programmi nazzjonali għandhom jieħdu l-forma ta’ għotjiet. 2. L-azzjonijiet appoġġjati taħt il-programmi nazzjonali għandhom ikunu kkonfinanzjati minn sorsi pubbliċi jew privati, għandhom ikunu ta’ natura mingħar skop ta’ qligħ u ma għandhomx ikunu suġġetti għal finanzjament minn sorsi oħra koperti mill-baġit tal-Unjoni. 3. Il-kontribuzzjoni mill-baġit tal-Unjoni ma għandhiex teċċedi l-75 % tan-nefqa totali eliġibbli ta’ proġett. 4. Il-kontribuzzjoni mill-baġit tal-Unjoni tista' tiġi miżjuda sa 90 % taħt azzjonijiet speċifiċi jew prijoritajiet strateġiċi kif definiti fir-Regolamenti Speċifiċi. 5. Il-kontribuzzjoni mill-baġit tal-Unjoni tista’ tiġi miżjuda wkoll għal 90 % f’ċirkostanzi debitament ġustifikati, b’mod partikolari jekk il-proġetti ma setgħux ġew implimentati b’mod ieħor u l-għanijiet tal-programm nazzjonali ma kinux jintlaħqu. Artikolu 17 Prinċipji Ġenerali ta' Eliġibbiltà 1. L-eliġibbiltà ta’ nefqa għandha tiġi determinata abbażi ta’ regoli nazzjonali, minbarra fejn regoli speċifiċi huma stabbiliti fl-Anness ma' dan ir-Regolament jew fir-Regolamenti Speċifiċi. 2. Skont ir-Regolamenti Speċifiċi, biex in-nefqa tkun eliġibbli, trid tkun: (a) taħt il-kamp ta' applikazzjoni tar-Regolamenti Speċifiċi u l-għanijiet tagħhom; (b) meħtieġa għat-twettiq tal-attivitajiet koperti mill-proġett ikkonċernat; (c) raġonevoli u li tikkonforma mal-prinċipji ta’ ġestjoni finanzjarja soda, b’mod partikolari valur għal flus u kost-effikaċja. 3. In-nefqa għandha tkun eliġibbli għal appoġġ taħt ir-Regolamenti Speċifiċi jekk – tkun saret u mħallsa minn benefiċjarju bejn l-1 ta’ Jannar 2014 u l-31 ta’ Diċembru 2022; u – tkun ġiet attwalment imħallsa mill-Awtorità Responsabbli akkreditata bejn l-1 ta’ Jannar 2014 u t-30 ta’ Ġunju 2023. 4. In-nefqa inkluża fit-talbiet għall-pagamenti mill-benefiċjarju lill-Awtorità Responsabbli għandha tkun appoġġjata b’fatturi jew dokumenti ta’ kontabilità ta’ valur ta’ prova ekwivalenti, minbarra għal forom ta’ appoġġ taħt l-Artikolu 18 (1) (b), (c) u (d). Għal dawn il-forom ta’ appoġġ, permezz ta’ deroga mill-paragrafu 3, l-ammonti inklużi fit-talba għall-pagament għandhom ikunu l-ispiża rimburżata lill-benefiċjarju mill-Awtorità Responsabbli. 5. Id-dħul nett direttament ġenerat bi proġett waqt l-implimentazzjoni tiegħu li ma ġiex ikkunsidrat fiż-żmien tal-approvazzjoni tal-proġett, għandu jitnaqqas min-nefqa eliġibbli tal-proġett fit-talba għall-pagament finali sottomessa mill-benefiċjarju. Artikolu 18 Nefqa eliġibbli 1. In-nefqa eliġibbli tista’ tiġi rimburżata fil-metodi li ġejjin: (a) rimborż ta’ spejjeż eliġibbli li saru attwalment u mħallsa, flimkien ma’, fejn applikabbli, deprezzament; (b) skala standard ta’ spejjeż ta’ unità; (c) somom f’daqqa; (d) finanzjament b’rata fissa determinat bl-applikazzjoni ta’ perċentwal għal kategorija definita ta’ spejjeż jew iżjed minn waħda. 2. L-opzjonijiet imsemmija fil-paragrafu 1 jistgħu jiġu kkombinati meta kull waħda tkopri kategorija differenti ta’ spejjeż jew meta jintużaw għal proġetti differenti li jiffurmaw parti minn azzjoni jew għal fażijiet suċċessivi ta’ azzjoni. 3. Meta proġett jiġi implimentat esklussivament permezz tal-ksib ta’ xogħolijiet, oġġetti jew servizzi, il-paragrafu 1 (a) biss għandu japplika. 4. L-ammonti msemmija fil-paragrafu 1 (b), (c) u (d) għandhom jiġu stabbiliti bil-quddiem f’waħda mill-metodi li ġejjin: (a) metodu ta’ kalkolu ġust, ekwitabbli u verifikabbli bbażat fuq: (i) dejta statistika jew informazzjoni oġġettiva oħra; jew (ii) id-dejta storika vverifikata ta’ benefiċjarji individwali jew l-applikazzjoni tal-prattiċi ta’ kontabilità ta’ spejjeż soliti tagħhom; (b) metodi u skala korrispondenti ta’ spejjeż ta’ unità korrispondenti, somom f’daqqa u rati fissi applikabbli fil-politiki tal-Unjoni għal tipi simili ta’ azzjoni/proġett u benefiċjarju; (c) metodi u skala korrispondenti ta’ spejjeż ta’ unità, somom f’daqqa u rati fissi applikati taħt skemi għal għotjiet iffinanzjati kompletament mill-Istat Membru għal tip simili ta’ azzjoni/proġett u benefiċjarju; 5. Id-dokument li jistabbilixxi l-kundizzjonijiet għal appoġġ għal kull proġett / azzjoni għandu jistabbilixxi l-metodu li għandu jiġi applikat għad-determinazzjoni tal-ispejjeż tal-azzjoni u l-kundizzjonijiet għall-ħlas tal-għotja. 6. Fejn l-implimentazzjoni ta' proġett tagħti lok għal spejjeż indiretti, dawn jistgħu jiġu kkalkulati bħala rata fissa f'wieħed mill-modi li ġejjin: (a) rata fissa sa massimu ta’ 20 % ta’ spejjeż diretti eliġibbli, meta r-rata hi kkalkulata abbażi ta’ metodu ta’ kalkolu ġust, ekwitabbli u verifikabbli jew metodu applikat taħt skemi għal għotjiet iffinanzjati kompletament mill-Istat Membru għal tip simili ta’ azzjoni/proġett jew benefiċjarju; (b) rata fissa sa massimu ta’ 15 % ta’ spejjeż diretti tal-persunal eliġibbli; jew (c) rata fissa applikata għal spejjeż direttament eliġibbli bbażati fuq metodi eżistenti u rati korrispondenti, applikabbli fil-politiki tal-Unjoni għal tip simili ta’ azzjoni/proġett u benefiċjarju. 7. L-għotjiet li għalihom l-appoġġ mill-baġit tal-Unjoni ma jeċċedix EUR 50 000 għandhom jieħdu l-forma ta’ somom f’daqqa jew skala standard ta’ spejjeż ta’ unità. 8. Il-finanzjament b’rata fissa, l-iskala standard ta’ spejjeż ta’ unità u s-somom f’daqqa msemmija fil-paragrafu 4 jistgħu jiġu kkalkulati fuq approċċ ta’ kull proġett għalih b’referenza għal abbozz ta’ baġit maqbul ex ante mill-Awtorità Responsabbli għal għotjiet li għalihom il-kontribuzzjoni mill-baġit tal-Unjoni ma teċċedix EUR 100 000. 9. L-ispejjeż tad-deprezzament jistgħu jiġu kkunsidrati bħala eliġibbli taħt il-kundizzjonijiet li ġejjin: (a) in-nefqa hi eliġibbli skont ir-regoli tal-eliġibbiltà tal-programm nazzjonali; (b) l-ammont tan-nefqa hu ġustifikat kif dovut b’dokumenti ta’ appoġġ li għandhom valur ta’ prova ekwivalenti għal fatturi meta rimburżati fil-forma msemmija fil-punt (a) tal-paragrafu (1); (c) l-ispejjeż marbuta esklussivament mal-perjodu ta’ appoġġ għall-proġett; (d) appoġġ mill-baġit tal-Unjoni ma jkunx ikkontribwixxa għall-akkwist tal-assi deprezzati. Artikolu 19 Nefqa ineliġibbli In-nefqa li ġejja m’għandhiex tkun eliġibbli għal kontribuzzjoni mill-baġit tal-Unjoni taħt ir-Regolamenti Speċifiċi: (a) interessi fuq id-dejn; (b) ix-xiri tal-art mhux mibnija; (c) ix-xiri ta’ art mibnija fuq, meta l-art hi meħtieġa għall-implimentazzjoni tal-proġett, fl-ammont li jeċċedi 10 % tan-nefqa totali eliġibbli għall-proġett ikkonċernat; (d) taxxa fuq il-valur miżjud. Madankollu, l-ammonti ta’ VAT għandhom ikunu eliġibbli meta ma jkunux jistgħu jiġu rkuprati taħt il-leġiżlazzjoni tal-VAT nazzjonali u huma mħallsa minn benefiċjarju ieħor minbarra persuna mhux taxxabbli kif definita fl-ewwel subparagrafu tal-Artikolu 13 (1) tad-Direttiva 2006/112/KE, sakemm dawn l-ammonti tal-VAT ma sarux b’rabta mal-provvista tal-infrastruttura. Artikolu 20 Għajnuna teknika fuq inizjattiva tal-Istati Membri 1. Fuq inizjattiva ta’ Stat Membru għal kull programm nazzjonali, ir-Regolamenti Speċifiċi jistgħu jappoġġjaw azzjonijiet għal preparazzjoni, ġestjoni, monitoraġġ, evalwazzjoni, informazzjoni u komunikazzjoni, netwerking, kontroll u verifika, kif ukoll miżuri għat-tisħiħ tal-kapaċità amministrattiva għall-implimentazzjoni ta’ dan ir-Regolament u r-Regolamenti Speċifiċi. 2. Dawk il-miżuri jistgħu jinkludu (a) nefqa marbuta mal-preparazzjoni, l-għażla, l-istima, il-ġestjoni u l-monitoraġġ ta’ azzjonijiet jew proġetti; (b) nefqa marbuta ma’ verifiki u kontrolli fuq il-post ta’ azzjonijiet jew proġetti; (c) nefqa marbuta ma’ evalwazzjonijiet ta’ azzjonijiet jew proġetti; (d) nefqa marbuta ma’ informazzjoni, tixrid u trasparenza b’rabta ma’ azzjonijiet jew proġetti; (e) nefqa fuq l-akkwist, l-installazzjoni u l-manutenzjoni ta’ sistemi kompjuterizzati għall-ġestjoni, il-monitoraġġ u l-evalwazzjoni ta’ dan ir-Regolament u r-Regolamenti Speċifiċi; (f) Nefqa fuq laqgħat ta' kumitati u sottokumitati ta' monitoraġġ għall-implimentazzjoni ta' azzjonijiet; din in-nefqa tista’ tinkludi wkoll l-ispejjeż ta’ esperti u parteċipanti oħra f’dawn il-kumitati, inklużi parteċipanti minn partijiet terzi, fejn il-preżenza tagħhom hija essenzjali għall-implimentazzjoni effettiva ta’ azzjonijiet jew proġetti; (g) nefqa għat-tisħiħ tal-kapaċità amministrattiva għall-implimentazzjoni ta’ dan ir-Regolament u r-Regolamenti Speċifiċi. 3. L-approprjazzjonijiet jistgħu jintużaw mill-Istati Membri biex jappoġġjaw azzjonijiet għat-tnaqqis tal-piż amministrattiv għal benefiċjarji, inklużi sistemi ta’ skambju ta’ dejta elettronika, u azzjonijiet li jsaħħu l-kapaċità tal-awtoritajiet u l-benefiċjarji tal-Istati Membri sabiex jamministraw u jużaw l-appoġġ provdut taħt ir-Regolamenti Speċifiċi. 4. L-azzjonijiet jistgħu jikkonċernaw l-oqsfa finanzjarji preċedenti u sussegwenti. Taqsima 2 Ġestjoni u Kontroll Artikolu 21 Prinċipji ġenerali ta’ sistemi ta’ ġestjoni u kontroll Is-sistemi ta’ ġestjoni u kontroll għandhom jipprovdu għal: (a) deskrizzjoni tal-funzjonijiet ta’ kull korp ikkonċernat fil-ġestjoni u l-kontroll, u fl-allokazzjoni tal-funzjonijiet fi ħdan kull korp; (b) konformità mal-prinċipju tas-separazzjoni tal-funzjonijiet bejn dawn il-korpi u fi ħdanhom; (c) proċeduri li jiżguraw il-korrettezza u r-regolarità tan-nefqa ddikjarata; (d) sistemi kompjuterizzati għall-kontabilità, għall-ħżin u t-trażmissjoni ta’ dejta finanzjarja u dejta dwar indikaturi, għall-monitoraġġ u għar-rappurtar; (e) sistemi għar-rappurtar u l-monitoraġġ fejn l-Awtorità Responsabbli tafda t-twettiq tal-kompiti lil korp ieħor; (f) arranġamenti għall-verifika tal-funzjonament tas-sistemi ta’ ġestjoni u kontroll; (g) sistemi u proċeduri sabiex jiżguraw proċess ta’ verifika xieraq; (h) il-prevenzjoni, l-iskoperta u l-korrezzjoni ta’ irregolaritajiet, inklużi frodi, u l-irkupru ta’ ammonti li ma kellhom jitħallsu, flimkien ma’ kwalunkwe interessi. Artikolu 22 Responsabbiltajiet tal-Istati Membri 1. L-Istati Membri għandhom jissodisfaw l-obbligi tal-ġestjoni, il-kontroll u l-verifika u jerfgħu r-responsabbiltajiet riżultanti stabbiliti fir-regoli dwar il-ġestjoni konġunta stipulati fir-Regolament Finanzjarju u dan ir-Regolament. Skont il-prinċipju ta’ ġestjoni kondiviża, l-Istati Membri għandhom ikunu responsabbli għall-ġestjoni u l-kontroll ta’ programmi nazzjonali. 2. L-Istati Membri għandhom jiżguraw li s-sistemi ta’ ġestjoni u kontroll tagħhom għal programmi huma stabbiliti skont id-dispożizzjonijiet ta’ dan ir-Regolament u li s-sistemi jiffunzjonaw b’mod effettiv. 3. L-Istati Membri għandhom jallokaw riżorsi xierqa għal kull korp sabiex iwettqu l-funzjonijiet tagħhom matul il-perjodu ta’ pprogrammar. 4. L-Istati Membri għandhom jistabbilixxu regoli u proċeduri għall-għażla u l-implimentazzjoni ta’ proġetti skont dan ir-Regolament. 5. L-iskambji ta’ informazzjoni uffiċjali kollha bejn l-Istat Membri u l-Kummissjoni għandhom jitwettqu bl-użu ta’ sistema elettronika ta’ skambju ta’ dejta stabbilita mill-Kummissjoni. Artikolu 23 Awtoritajiet maħtura 1. Għall-implimentazzjoni tal-programm nazzjonali tiegħu, kull Istat Membru għandu jaħtar il-korpi li ġejjin: (a) awtorità ta’ akkreditazzjoni kif definita fl-Artikolu [56] tar-Regolament Finanzjarju; (b) Awtorità Responsabbli akkreditata: korp fis-settur pubbliku tal-Istat Membru, li għandu jkun waħdu responsabbli għall-ġestjoni xierqa u l-kontroll tal-programm nazzjonali u li għandu jiġġestixxi l-komunikazzjoni kollha mal-Kummissjoni; (c) Awtorità ta’ Verifika: awtorità jew korp pubbliku nazzjonali, li jkun funzjonalment indipendenti mill-Awtorità Responsabbli u l-awtorità ta’ akkreditazzjoni u li għandha tkun responsabbli għall-verifika tal-funzjonament effettiva tas-sistema ta’ ġestjoni u kontroll; (d) fejn xieraq, Awtorità Delegata: kwalunkwe korp pubbliku jew privat li jwettaq ċerti kompiti tal-Awtorità Responsabbli taħt ir-responsabbiltà ta’ dik l-Awtorità. 2. Kull Stat Membru għandu jiddetermina regoli li jirregolaw ir-relazzjonijiet tiegħu mal-awtoritajiet imsemmija fil-paragrafu 1 u r-relazzjonijiet tagħhom mal-Kummissjoni. Artikolu 24 Akkreditazzjoni ta' Awtoritajiet Responsabbli 1. Skont l-Artikolu [56 (3) ] tar-Regolament Finanzjarju, kull Awtorità Responsabbli għall-ġestjoni u l-kontroll ta’ nefqa taħt dan ir-Regolament għandha tiġi akkreditata permezz ta’ deċiżjoni formali ta’ awtorità ta’ akkreditazzjoni fil-livell ministerjali. 2. L-akkreditazzjoni għandha tingħata suġġett għall-korp li jikkonforma mal-kriterji ta’ akkreditazzjoni dwar l-ambjent intern, l-attivitajiet ta’ kontroll, informazzjoni u komunikazzjoni, u monitoraġġ stabbiliti f’dan ir-Regolament jew abbażi tiegħu. 3. L-akkreditazzjoni għandha tiġi bbażata fuq opinjoni ta’ korp ta’ verifika indipendenti li jevalwa l-konformità tal-Awtorità Responsabbli ma' kriterji ta' akkreditazzjoni. Il-korp ta’ verifika indipendenti għandu jwettaq ix-xogħol tiegħu skont standards ta’ verifika aċċettati internazzjonalment. 4. L-awtorità ta’ akkreditazzjoni għandha tissorvelja l-Awtorità Responsabbli akkreditata u tirtira l-akkreditazzjoni tagħha permezz ta' deċiżjoni formali jekk waħda jew iżjed mill-kriterji ta’ akkreditazzjoni ma jibqgħux jintlaħqu, sakemm l-Awtorità Responsabbli ma tiħux l-azzjonijiet rimedjali meħtieġa f'perjodu ta’ prova li għandu jiġi determinat mill-awtorità ta’ akkreditazzjoni skont is-severità tal-problema. Il-korp ta’ akkreditazzjoni għandu jinnotifika lill-Kummissjoni minnufih bit-twaqqif ta’ kwalunkwe perjodu ta’ probazzjoni għal Awtorità Responsabbli akkreditata u bi kwalunkwe deċiżjoni ta’ rtirar. 5. Sabiex tiġi żgurata l-operazzjoni soda ta’ din is-sistema, il-Kummissjoni għandu jkollha s-setgħa li tadotta atti delegati skont il-proċedura msemmija fl-Artikolu 54 li jikkonċernaw: (a) kundizzjonijiet minimi għall-akkreditazzjoni tal-Awtoritajiet Responsabbli fir-rigward tal-ambjent intern, l-attivitajiet ta’ kontroll, l-informazzjoni u l-komunikazzjoni, u l-monitoraġġ, kif ukoll regoli dwar il-proċedura għall-ħruġ u l-irtirar ta' akkreditazzjoni; (b) regoli relatati mas-superviżjoni u l-proċedura għar-reviżjoni tal-akkreditazzjoni tal-Awtoritajiet Responsabbli; (c) l-obbligi tal-Awtoritajiet Responsabbli fir-rigward tal-intervent pubbliku, kif ukoll dwar il-kontenut tar-responsabbiltajiet ta’ ġestjoni u kontroll tagħhom. Artikolu 25 Prinċipji ġenerali dwar il-kontrolli mill-Awtoritajiet Responsabbli 1. L-Awtoritajiet Responsabbli għandhom iwettqu kontroll amministrattiv sistematiku tat-talbiet kollha ta’ ħlas mill-benefiċjarji u għandhom jissupplimentawhom b’vkontrolli fuq il-post tan-nefqa marbuta mat-talbiet ta’ pagament finali mill-benefiċjarji li huma ddikjarati fil-kontijiet annwali bl-għan li jintlaħaq livell suffiċjenti ta’ assigurazzjoni. 2. Fir-rigward tal-kontrolli fuq il-post, l-Awtorità Responsabbli għandha tislet il-kampjun ta’ kontroll tagħha mill-popolazzjoni sħiħa ta’ benefiċjarji li jinkludu, fejn huwa xieraq, parti aleatorju u parti bbażata fuq riskju, sabiex tinkiseb rata ta’ żball rappreżentattiva u livell minimu ta’ kunfidenza, filwaqt li jiġu mmirati wkoll l-ogħla żbalji. 3. L-Awtorità Responsabbli għandha tfassal rapport ta’ kontroll dwar kull kontroll fuq il-post. 4. Meta problemi skoperti jidhru li jkunu sistematiċi fin-natura u jistgħu għaldaqstant jinvolvu riskju għal proġetti oħra, l-Awtorità Responsabbli għandha tiżgura li titwettaq iżjed eżaminazzjoni, inklużi kontrolli addizzjonali fejn ikun meħtieġ, sabiex tiġi stabbilita l-iskala ta’ dawn il-problemi u jekk ir-rata tal-iżball huwiex ’il fuq mil-livell tal-materjalità. Il-miżuri ta’ prevenzjoni u korrettivi meħtieġa għandhom jittieħdu mill-Awtorità Responsabbli u jkunu kkomunikati lill-Kummissjoni fir-rapport sommarju msemmi fl-Artikolu 39 (1) (c). 5. Il-Kummissjoni għandha, permezz ta’ atti ta’ implimentazzjoni, tadotta r-regoli meħtieġa bl-għan li tintlaħaq applikazzjoni uniformi ta’ dan l-Artikolu. Dawn ir-regoli jistgħu b’mod partikolari jkunu marbuta ma’ dan li ġej: (a) ir-regoli li jikkonċernaw kontrolli amministrattivi u fuq il-post li għandhom jitwettqu mill-Istati Membri fir-rigward tar-rispett tal-obbligi, impenji u regoli tal-eliġibbiltà li jirriżultaw mill-applikazzjoni ta’ dan ir-Regolament u r-Regolamenti Speċifiċi; (b) ir-regoli dwar il-livell minimu ta’ kontrolli fuq il-post meħtieġa għal ġestjoni effettiva tar-riskji, kif ukoll il-kundizzjonijiet li taħthom l-Istati Membri għandhom iżidu dawn il-kontrolli, jew jistgħu jnaqqsuhom meta s-sistema ta’ ġestjoni u kontroll jiffunzjonaw b’mod xieraq u r-rati tal-iżball jkunu f’livell aċċettabbli; (c) ir-regoli u l-metodi dwar ir-rappurtar tal-kontrolli u l-verifika mwettqa u r-riżultati tagħhom. Dawk l-atti ta’ implimentazzjoni għandhom jiġu adottati mill-Kummissjoni skont il-proċedura ta’ eżaminazzjoni msemmija fl-Artikolu 55 (3). Artikolu 26 Ħlas lill-benefiċjarji L-Awtoritajiet Responsabbli għandhom jiżguraw li l-benefiċjarji jirċievu l-ammont totali tal-appoġġ pubbliku mill-iktar fis possibbli u b’mod sħiħ. L-ebda ammont m'għandu jitnaqqas jew jinżamm u l-ebda tariffa speċifika jew tariffa oħra b’effett ekwivalenti m'għandhom jiġu imposti li jnaqqsu dawn l-ammonti għall-benefiċjarji. Artikolu 27 Funzjonijiet tal-awtorità tal-awditjar 1. L-awtorità ta’ verifika għandha tiżgura li l-verifiki huma mwettqa fuq is-sistemi ta’ ġestjoni u kontroll, fuq kampjun xieraq tan-nefqa inkluża fil-kontijiet annwali. Il-Kummissjoni għandha jkollu s-setgħa li tadotta atti delegati skont il-proċedura msemmija fl-Artikolu 54 dwar l-istatus tal-Awtoritajiet ta’ Verifika u l-kundizzjonijiet li dawn il-verifiki għandhom jissodisfaw. 2. Meta l-verifiki jitwettqu minn korp ieħor minbarra l-Awtorità ta’ Verifika, l-Awtorità ta’ Verifika għandha tiżgura li kwalunkwe tali korp ikollu l-indipendenza funzjonali meħtieġa. 3. L-Awtorità ta’ Verifika għandha tiżgura li x-xogħol ta’ verifika jikkunsidra standards ta’ verifika aċċettata internazzjonalment. Artikolu 28 Kooperazzjoni mal-awtoritajiet tal-awditjar 1. Il-Kummissjoni għandha tikkoopera ma’ awtoritajiet ta’ verifika biex jikoordinaw il-pjanijiet u metodi ta’ verifika rispettivi u għandhom minnufih jiskambjaw ir-riżultati ta’ verifiki mwettqa fuq is-sistemi ta’ ġestjoni u kontroll. 2. Il-Kummissjoni u l-awtoritajiet ta’ verifika għandhom jiltaqgħu fuq bażi regolari u mill-inqas darba fis-sena, sakemm mhux maqbul mod ieħor, biex jeżaminaw ir-rapport ta’ kontroll u l-opinjoni annwali, u biex jiskambjaw fehmiet dwar kwistjonijiet marbuta ma’ titjib tas-sistemi tal-ġestjoni u l-kontroll. Artikolu 29 Kontrolli u awditjar mill-Kummissjoni 1. Il-Kummissjoni għandha toqgħod fuq l-informazzjoni disponibbli, inklużi l-proċedura ta’ akkreditazzjoni, id-dikjarazzjonijiet ta’ ġestjoni annwali, ir-rapporti ta’ kontroll annwali, l-opinjonijiet ta’ verifiki annwali, ir-rapporti ta’ implimentazzjoni annwali u verifiki mwettqa minn korpi nazzjonali u tal-Unjoni, sabiex jevalwaw li l-Istati Membri waqqfu sistemi ta’ ġestjoni u kontroll li jikkonformaw ma’ dan ir-Regolament u li dawk is-sistemi jiffunzjonaw b’mod effettiv waqt l-implimentazzjoni ta’ programmi nazzjonali. 2. Mingħajr preġudizzju għall-verifiki mwettqa mill-Istati Membri, l-uffiċjali tal-Kummissjoni jew ir-rappreżentanti awtorizzati tal-Kummissjoni jistgħu jwettqu verifiki jew kontrolli fuq il-post meta jagħtu avviż xieraq bil-quddiem. L-uffiċjali jew ir-rappreżentanti awtorizzati tal-Istat Membru jistgħu jieħdu sehem f’dawn il-verifiki jew kontrolli. 3. Il-kamp ta' applikazzjoni ta’ dawn il-verifiki jew kontrolli jistgħu jinkludu, b'mod partikolari: (a) il-verifika tal-funzjonament effettiv tas-sistemi ta’ ġestjoni u kontroll fi programm nazzjonali jew parti minnu; (b) il-konformità ta' prattiċi amministrattivi mar-regoli tal-Unjoni; (c) l-eżistenza tad-dokumenti ta' appoġġ meħtieġa u l-korrellazzjoni tagħhom mal-azzjonijiet appoġġjati taħt il-programmi nazzjonali; (d) it-termini li taħthom l-azzjonijiet ikunu ttieħdu u ġew ikkontrollati; (e) evalwazzjoni tal-ġestjoni finanzjarja soda tal-azzjonijiet u/jew tal-programm nazzjonali. 4. L-uffiċjali tal-Kummissjoni jew rappreżentanti awtorizzati tal-Kummissjoni, li għandhom is-setgħa li jwettqu verifiki fuq il-post, għandu jkollhom aċċess għar-rekords, dokumenti u metadejta kollha, irrispettivament mill-mezz li fih jiġu maħżuna, marbuta ma’ nefqa jew ma' sistema ta’ ġestjoni u kontroll. L-Istati Membri għandhom jipprovdu kopji ta’ dawn ir-rekords, dokumenti u metadejta lill-Kummissjoni meta jintalbu. Is-setgħat stabbiliti f'dan il-paragrafu m'għandhomx jaffettwaw l-applikazzjoni tad-dispożizzjonijiet nazzjonali li jirriservaw ċerti atti għal aġenti ddeżinjati speċifikament mil-leġiżlazzjoni nazzjonali. L-uffiċjali tal-Kummissjoni u r-rappreżentanti awtorizzati ma għandhomx jieħdu sehem, inter alia, fi żjarat fid-djar jew fl-intervisti formali ta’ persuni fi ħdan il-qafas ta' leġiżlazzjoni nazzjonali. Madankollu, għandu jkollhom aċċess għall-informazzjoni hekk miksuba. 5. Fuq talba tal-Kummissjoni u bi qbil mal-Istat Membru, kontrolli jew inkjesti addizzjonali fuq l-azzjonijiet koperti b’dan ir-Regolament għandhom jitwettqu mill-korpi kompetenti ta' dak l-Istat Membru. L-aġenti tal-Kummissjoni jew il-persuni delegati mill-Kummissjoni jistgħu jieħdu sehem f’tali kontrolli. Sabiex ittejjeb il-kontrolli, il-Kummissjoni tista’, bi qbil mal-Istati Membri kkonċernati, titlob l-għajnuna tal-awtoritajiet ta’ dawk l-Istati Membri għal ċerti kontrolli jew inkjesti. 6. Il-Kummissjoni tista’ tirrikjedi li Stat Membru jieħu l-azzjonijiet meħtieġa biex jiżgura l-funzjonament effettiv tas-sistemi tal-ġestjoni u l-kontroll tagħha jew il-korrettezza tan-nefqa skont ir-regoli applikabbli. Taqsima 3 Ġestjoni Finanzjarja Artikolu 30 Impenji tal-Baġit 1. L-impenji tal-baġit tal-Unjoni fir-rigward ta’ kull programm nazzjonali għandhom isiru f’pagamenti akkont annwali waqt il-perjodu mill-1 ta’ Jannar 2014 sal-31 ta’ Diċembru 2020. 2. Id-deċiżjoni tal-Kummissjoni li tapprova kull programm nazzjonali għandha tikkostitwixxi d-deċiżjoni ta’ finanzjament fi ħdan it-tifsir tal-Artikolu [81 (2)] tar-Regolament Finanzjarju, u ladarba nnotifikat lill-Istat Membru kkonċernat, impenn legali skont it-tifsir ta’ dak ir-Regolament. 3. Għal kull programm nazzjonali, l-impenn tal-baġit għall-ewwel pagament akkont għandu jsegwi l-approvazzjoni tal-programm nazzjonali mill-Kummissjoni. 4. L-impenji tal-baġit għal pagamenti akkont sussegwenti għandhom isiru mill-Kummissjoni qabel l-1 ta’ Mejju ta’ kull sena, abbażi tad-deċiżjoni msemmija fil-paragrafu 2 ta’ dan l-Artikolu, minbarra fejn japplika l-Artikolu [13] tar-Regolament Finanzjarju. Artikolu 31 Regoli komuni għall-ħlasijiet 1. Il-pagamenti mill-Kummissjoni tal-kontribuzzjoni mill-baġit tal-Unjoni għall-programm nazzjonali għandhom isiru skont l-approprjazzjonijiet tal-baġit u suġġetti għal finanzjament disponibbli. Kull pagament għandu jiġi trasferit lill-eqreb impenn tal-baġit miftuħ ikkonċernat. 2. Il-pagamenti għandhom jieħdu l-forma ta’ pagamenti ta’ prefinanzjament inizjali, pagamenti tal-bilanċ annwali u l-pagament tal-bilanċ finali. 3. L-Artikolu [87] tar-Regolament Finanzjarju għandu japplika: Artikolu 32 Akkumulazzjoni ta’ prefinanzjament inizjali u bilanċi annwali 1. It-total tal-pagament tal-prefinanzjament inizjali u l-pagamenti tal-bilanċ annwali m’għandhomx jeċċedu 95 % tal-kontribuzzjoni mill-baġit tal-Unjoni lill-programm nazzjonali. 2. Meta jintlaħaq il-limitu massimu ta’ 95 %, l-Istati Membri għandhom jibqgħu jittrażmettu t-talbiet għall-ħlas lill-Kummissjoni. Artikolu 33 Arranġamenti ta' prefinanzjament inizjali 1. Wara d-deċiżjoni tal-Kummissjoni li tapprova l-programm nazzjonali, ammont ta’ prefinanzjament inizjali għall-perjodu ta’ pprogrammar kollu għandu jitħallas mill-Kummissjoni. Dan għandu jirrappreżenta 4% tal-kontribuzzjoni mill-baġit tal-Unjoni lill-programm nazzjonali kkonċernat. Jista’ jiġi maqsum f’żewġ pagamenti akkont skont id-disponibbiltà tal-baġit. 2. Jekk programm nazzjonali jiġi approvat fl-2015 jew iżjed tard, il-pagamenti akkont għandhom jitħallasu fis-sena tal-approvazzjoni. 3. Il-prefinanzjament għandu jintuża biss sabiex isiru pagamenti lil benefiċjarji li jimplimentaw il-programm nazzjonali. Għandu jkun magħmul disponibbli mingħajr dewmien lill-Awtorità Responsabbli għan dan l-għan. 4. L-ammont totali mħallas bħala prefinanzjament għandu jiġi rimburżat lill-Kummissjoni jekk l-ebda talba għall-pagament skont l-Artikolu 39 ma tintbagħatx fi żmien 24 xahar mid-data li fiha l-Kummissjoni tħallas l-ewwel pagament akkont tal-ammont ta’ prefinanzjament inizjali. 5. L-interess iġġenerat fuq il-prefinanzjament inizjali għandu jiġi trasferit lill-programm nazzjonali kkonċernat u mnaqqas mill-ammont ta’ nefqa pubblika indikat fit-talba għall-pagament finali. 6. L-ammont imħallas bħala prefinanzjament inizjali għandu jiġi totalment approvat mill-kontijiet tal-Kummissjoni skont l-Artikolu 36 mhux iżjed tard minn meta l-programm nazzjoni jingħalaq. Artikolu 34 Definizzjoni tas-sena finanzjarja Għall-finijiet ta’ dan ir-Regolament, is-sena finanzjarja għandha tkopri n-nefqa mħallsa u d-dħul irċevut u mdaħħla fil-kontijiet tal-Awtorità Responsabbli fil-perjodu li jibda mis-16 ta’ Ottubru tas-sena "N-1" u jintemm fil-15 t’Ottubru tas-sena "N". Artikolu 35 Ħlas tal-bilanċ attwali 1. Il-Kummissjoni għandha tħallas il-bilanċ annwali, suġġett għad-disponibbiltà tar-riżorsi, abbażi tal-pjan finanzjarju fis-seħħ, il-kontijiet annwali għas-sena finanzjarja korrispondenti tal-programm nazzjonali u d-deċiżjoni tal-approvazzjoni korrispondenti. 2. Il-kontijiet annwali għandhom ikopru l-pagamenti magħmula mill-Awtorità Responsabbli matul is-sena finanzjarja li għalihom ir-rekwiżiti ta’ kontroll imsemmija fl-Artikolu 25 intlaħqu. 3. Il-bilanċ annwali għandu jitħallas mhux iżjed tard minn sitt xhur wara li l-informazzjoni u d-dokumenti msemmija fl-Artikolu 39 (1) u l-Artikolu 49 huma meqjusa ammissibbli mill-Kummissjoni u l-aħħar kont annwali jkun ġie approvat. Artikolu 36 Għeluq tal-programm 1. L-Istati Membri għandhom jissottomettu d-dokumenti li ġejjin sa mhux iżjed tard mill-31 ta’ Diċembru 2023: (a) l-informazzjoni meħtieġa għall-aħħar kontijiet annwali, skont l-Artikolu 39 (1); (b) talba għal ħlas tal-bilanċ finali; u (c) ir-rapport ta’ implimentazzjoni finali għall-programm nazzjonali kif imsemmi fl-Artikolu 49 (1). 2. Il-pagamenti magħmula mill-Awtorità Responabbli mis-16 ta’ Ottubru 2022 sat-30 ta’ Ġunju 2023 għandhom jiġu inklużi fl-aħħar kontijiet annwali. 3. Wara li jirċievu d-dokumenti mniżżla fil-paragrafu 1, il-Kummissjoni għandha tħallas il-bilanċ finali, suġġett għal disponibbiltà tar-riżorsi, abbażi tal-pjan finanzjarju fis-seħħ, l-aħħar kontijiet annwali u d-deċiżjoni tal-approvazzjoni korrispondenti. 4. Il-bilanċ finali għandu jitħallas mhux iżjed tard minn tliet xhur wara d-data tal-approvazzjoni tal-kontijiet tas-sena finanzjarja finali jew xahar mid-data tal-aċċettazzjoni tar-rapport finali tal-implimentazzjoni, skont liema data tkun l-aħħar. L-ammonti li jkunu għadhom impenjati wara li jitħallas il-bilanċ għandhom jiġu diżimpenjati mill-Kummissjoni fi żmien perjodu ta’ sitt xhur, mingħajr preġudizzju għall-Artikolu 47. Artikolu 37 Interruzzjoni tal-perjodu tal-ħlas 1. Il-perjodu ta’ ħlas wara talba għal ħlas jista’ jiġi interrott mill-uffiċjal awtorizzanti b’delega skont it-tifsir tar-Regolament Finanzjarju għal perjodu massimu ta’ disa’ xhur, meta tintlaħaq mill-inqas waħda mill-kundizzjonijiet li ġejjin: (a) wara informazzjoni provduta minn korp ta’ verifika nazzjonali jew tal-Unjoni, ikun hemm provi li jissuġġerixxu defiċjenza sinifikanti fil-funzjonament tas-sistema ta’ ġestjoni u kontroll; (b) l-uffiċjal awtorizzanti b’delega għandu jwettaq verifiki addizzjonali wara li jirċievi informazzjoni li twissieh li n-nefqa f’talba għall-ħlas hija konnessa ma’ irregolarità li għandha konsegwenzi finanzjarji serji; (c) ma ġewx sottomessi dokument wieħed jew iżjed meħtieġa taħt l-Artikolu 39 (1). 2. L-uffiċjal awtorizzanti b’delega jista’ jillimita l-interruzzjoni għall-parti tan-nefqa koperta mit-talba għall-ħlas milquta mill-elementi msemmija fil-paragrafu 1. L-uffiċjal awtorizzanti b’delega għandu jinforma l-Istat Membru u l-Awtorità Responsabbli minnufih bir-raġuni għall-interruzzjoni u għandu jsaqsiehom biex jirrimedjaw is-sitwazzjoni. L-interruzzjoni għandha tinġieb fi tmiemha mill-uffiċjal awtorizzanti b’delega hekk kif ikunu ttieħdu l-miżuri meħtieġa. Artikolu 37a Sospensjoni tal-ħlasijiet 1. Il-bilanċ annwali kollu jew parti minnu jista' jiġi sospiż mill-Kummissjoni fejn: (a) ikun hemm nuqqas serju fis-sistema tal-ġestjoni u l-kontroll tal-programm li jaffettwa l-affidabbiltà tal-proċedura għaċ-ċertifikazzjoni tal-ħlasijiet u li għalih ma jkunux ittieħdu miżuri korrettivi; jew (b) in-nefqa f'dikjarazzjoni ċertifikata tal-infiq hija marbuta ma' irregolarità serja li ma tkunx ġiet ikkorreġuta; jew (c) ikun hemm ksur gravi minn Stat Membru tal-obbligi tiegħu taħt l-Artikolu 22(1) u (2). 2. Il-Kummissjoni tista’ tiddeċiedi li tissospendi l-bilanċ annwali kollu jew parti minnu wara li tkun tat l-opportunità lill-Istat Membru li jippreżenta l-osservazzjonijiet tiegħu fi żmien xahrejn. 3. Il-Kummissjoni għandha ttemm i